**ПРОТОКОЛ ОТ ОСМОТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 25 април 2024 година, начало 09:00 часа**

От общо 51 общински съветници присъстваха 50. Отсъстваше Иван Величков. Заседанието беше открито и ръководено от акад. Христо Белоев, дтн - Председател на Общински съвет – Русе.

**Акад. Христо Белоев:** Така, моля проверка на кворума. Тридесет и девет общински съветници са се регистрирали. Имаме кворум. Откривам заседанието на общинския съвет. Заемете места, голямо движение в началото. Така, в началото на сесията имаме малка изненада. Дошли са едни дечица да ни поздравят. Да, заповядайте.

*Поздрав от децата от ДГ „Пинокио“ – гр. Русе по повод предстоящите празници.*

**Акад. Христо Белоев:** Така, след приятното настроение, което създадоха децата. Детска градина „Пинокио“, да започнем нашата работа. Така, питанията да обявим. Питане от групата общински съветници „СДС – Гражданите“, Галичка Николова относно проблеми с организация на движението и паркиране в централна градска част, само писмен отговор, сега ще го връча, но понеже са няколко. Второто също от Галичка Николова за намаляване на риска при бедствия програмата, само писмен отговор. Още едно питане само с писмен отговор от Галичка Николова във връзка с тревожната напрегната обстановка, водени в близост България военни действия. Така, да Ви ги дам. Питане от Асен Ласонин относно дърветата и повреждане на тротоарните настилки, само писмен отговор също да му го представим. И питания, които са с писмен и устен в края на сесията. От група съветници „ПП – ДБ“ относно благоустрояване на кръговото движение при Дунав мост, питане от Мариян Димитров относно паметника на Баба Тонка. От Мариян Димитров относно откриване на отчуждителна процедура. Питане от Светлозар Симеонов относно разпределение на работното време на медицинските сестри в здравните кабинети в детските градини. Питане от Деян Герасимов относно открита процедура за подобряване качеството на атмосферния въздух. Питане от Тодор Савов относно Вилна зона „Комусчия“, там за една чешма. И питане от групата съветници „Продължаваме промяната - Демократична България“ относно изграждане на общински буферен паркинг. По дневния ред. По дневния ред от предходна наша сесия Точка 1 беше докладване на досегашните дейности и бъдещите планове на дружеството „Еърпорт Русе“. Тя е свързана и с участие на техни представители тук на заседанието. Днес при нас е господин Христо Крушарски. Предлагаме като първа точка извънредна това да бъде. Тя ще е кратка, само с едно докладване. И още една извънредна точка, която беше пусната до общинските съветници. Това е за извънредно заседание на УМБАЛ „Канев“ и да вземем решение относно нашите участници за начина на гласуване. Това ще бъде като последна точка преди питанията. По дневния ред други предложения има ли? Някакви възражения по извънредните точки има ли, за да ги гласуваме като цяло в дневния ред? Гласуваме дневния ред.

**КВОРУМ – 47. С 47 „за“, 0 „против“ и 0 „въздържали се“ се прие следния**

**ДНЕВЕН РЕД:**

1. Информация за дейността и бъдещи планове на Дружество „Еърпорт Русе“
2. К.л. № 204 Внасяне на непарична вноска в капитала на „Общински пазари“ ЕООД
3. К.л. № 209 Одобряване решение на кмета на Община Русе за приемане на предложение от концесионера „РДС ИНВЕСТ“ ЕАД, гр.Русе за изменение на Договор от 22.10.2018 г. за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на Община Русе
4. К.л. № 195 Промяна на характера на собствеността от публична общинска в частна общинска собственост на поземлен имот с идентификатор 63427.3.516 по КККР на град Русе, находящ се в землище на град Русе, местността „Лагера“
5. К.л. № 196 Приемане на решение по чл. 54, ал. 5 от ЗДС за имот и сгради, представляващи „Дом на учителя“ в гр. Русе
6. К.л. № 197 Продажба на общински поземлен имот, намиращ се в гр. Русе, кв. ДЗС, ул. „Омайниче“, по чл.35, ал.1 от Закона за общинската собственост
7. К.л. № 198 Откриване на процедура за провеждане на публичен търг с явно наддаване за учредяване на възмездно право на строеж за изграждане на пет броя гаражи върху имот – частна общинска собственост, намиращ се в град Русе, кв. „Здравец“, ул. „Юндола“
8. К.л. № 199 Откриване на процедура за провеждане на публичен търг с явно наддаване за учредяване на възмездно право на строеж за изграждане един брой гараж върху имот – частна общинска собственост, намиращ се в гр. Русе, кв. „Чародейка-Г-север“
9. К.л. № 200 Откриване на процедура за учредяване право на строеж за изграждане на навес (пергола) с площ 77 кв.м. в ПИ с идентификатор 63427.4.640
10. К.л. № 202 Откриване на процедура за продажба на поземлен имот с идентификатор 63427.216.539 по КККР на град Русе, с площ 482 кв. м, находящ се в землището на град Русе, м. „Бъзов дол“, трайно предназначение на територията: Земеделска, с начин на трайно ползване: За земеделски труд и отдих (съгласно § 4 ПЗРЗСПЗЗ), предмет на АЧОС №10986/22.01.2024 г., по реда на чл. 35, ал. 1, от Закона за общинската собственост
11. К.л. № 203 Прекратяване на съсобственост чрез продажба частта на Община Русе върху поземлен имот с идентификатор 63427.2.1990 съгласно кадастралната карта и кадастралните регистри на гр. Русе, Община Русе, находящ се в гр. Русе, ул. „Розова долина“ №10
12. К.л. № 187 Актуализиране на Списък по чл. 104, ал. 1 от ЗФВС на спортните обекти, които може да са обект на управление и разпореждане по Закона за физическото възпитание и спорта, и допълване на Програмата за управление и разпореждане с имоти-общинска собственост в Община Русе през 2024 г., със спортни обекти-общинска собственост
13. К.л. № 188 Провеждане на процедура за издаване на разрешително за ползване на воден обект по реда на чл. 52, ал. 1, т. 3 във връзка с чл. 46, ал. 1, т. 2 на Закона за водите
14. К.л. № 189 Приемане на Актуализирана програма за управление на отпадъците на Община Русе за периода 2021-2028 г.
15. К.л. № 191 Изменения и/или допълнения на нормативни актове на Общински съвет – Русе, предвиждащи актовете за установяване на административни нарушения да се съставят от Специализирано звено „Инспекторат, охрана, обществен ред и сигурност“ /СЗ „ИООРС“/
16. К.л. № 210 Корекция на Бюджета на Община Русе за 2024 година
17. К.л. № 211 Приемане на бюджетна прогноза 2025-2027 г. – местни дейности на Община Русе
18. К.л. № 186 Приемане на Годишен план на дейностите за подкрепа за личностно развитие за 2024 г. за изпълнение на Общинската стратегия за подкрепа за личностно развитие на децата и учениците в Община Русе (2023-2024)
19. К.л. № 190 Определяне на състав на Съвета по въпросите на социалните услуги по чл. 27, ал. 1 от Закона за социалните услуги
20. К.л. № 192 Разкриване на втора яслена група към Детска градина „Снежанка“ – Русе в кв. „Дружба“ 3, зад блок № 4
21. К.л. № 193 Увеличаване на извънщатната численост на Регионален исторически музей –Русе
22. К.л. № 194 Годишен отчет по Програмата за развитие на читалищната дейност на територията на Община Русе за 2023
23. К.л. № 205 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно кабелно ел. захранване за ПИ 63427.300.39 в м. „Саръ баир“, землище на гр. Русе
24. К.л. № 206 Одобряване на подробен устройствен план (ПУП) – План за улична регулация (ПУР) по ул. „Стефан Стамболов“ и ул. „Места“, План за регулация (ПР) на нов кв. 133.1, включващ имотите между улици „Арда“, „Николаевска“, „Места“ и „Стефан Стамболов“ и План за регулация и застрояване (ПРЗ) на ПИ с идентификатор 63427.2.2933 по КККР на гр. Русе
25. К.л. № 207 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.153.2358, намиращ се в местност „Караач“, община Русе
26. К.л. № 208 Одобряване на задание и разрешаване изработване на проект за изменение на общ устройствен план (ИОУП) на Община Русе в обхват поземлени имоти с идентификатори 51679.207.18, 51679.207.19 и 51679.207.20 по КККР на село Николово, намиращи се в местност „Дрибака“, община Русе, като се предвиди устройствена зона- обособяване на Жилищна зона с преобладаващо малкоетажно застрояване – „Зона (Жм)“
27. Потвърждаване на Решение № 173 по протокол № 7/28.03.2024 г. на Общински съвет Русе
28. Извънредно общо събрание на акционерите на Университетска многопрофилна болница за активно лечение „Канев“ АД
29. Питания
30. Изказване на Тодор Савов

**Акад. Христо Белоев:** По точка извън дневния ред давам думата на Галин Григоров.

**Г-н Галин Григоров:** Уважаеми господин Председател, уважаеми господин Кмете, уважаеми колеги. Позволете ми от името на арменската общност да ви представя декларация по случай годишнината от арменския геноцид.

**Д Е К Л А Р А Ц И Я**

„Ние, Арменска общност – Русе, помним и изискваме, защото ако извършените в миналото престъпни деяния бъдат забравени, те ще намерят своето повторение в настоящето и бъдещето. Преди повече от век над арменското население в османската империя бе извършено бездушно престъпление и вината за него все още не е поета от наследниците на тази страна, които отричат избиването на близо милион и половина невинни арменци - мъже и жени, старци и деца, свещеници, интелектуалци, работници и селяни. Всички те не са били пощадени. Но цивилизованият свят не забрави злото. Призна го, осъди го и до днес продължава да почита паметта на именните и безименни жертви. Преди век България отвори границите си, за да приеме хилядите арменски бежанци оцелели от геноцида. Даде им възможност да започнат нов живот. Да получат подслон, за да могат децата им да се образоват и със знанията и труда си да се отблагодарят за гостоприемството и осигуряването на бъдещето им. Днес признателните на България арменци са част от пъстрото българско общество. Вписани трайно в него и даващи своя принос за по-доброто утре на страната. Както и след погромите от 1895,-1896 година, така и след геноцида от 1915-1923 година, България прие бежанците. Подобен жест на хуманизъм не се забравя. Затова днес ние отново изразяваме своето уважение към оказаното съчувствие и съпричастност. И вярваме, надяваме се, че светът, цивилизования, уважаващия човешките права, почитащия свободата и демокрацията, няма да допусне да бъдат зачеркнати събитията от 1915-1923 година, когато бяха избити, депортирани и смазани в един организиран с безпощадна прецизност правителствен план, милион и половина арменци, населяващи изконните си земи. Защото за престъпленията срещу човечеството давност няма. Онези, които премълчават истината и изопачават историята. Онези, които си затварят очите за първия геноцид на 20 век, стават съучастници в един антихуманен акт, получил заслужената си осъдителна присъда от редица парламенти и правителства на държави от всички континенти. Защото истината е по-силна от времето. Защото ние, потомците на оцелелите ще продължаваме да помним и изискваме.“

От името на Арменската общност в град Русе

Април 2024година

Благодаря ви.

**Акад. Христо Белоев:** Да, благодаря. И още една декларация от името на група, Мариян Димитров. По точка извън дневния ред.

**Г-н Мариян Димитров:** Декларация от името на Партия „Възраждане“ в подкрепа на арменската общност.

**Д Е К Л А Р А Ц И Я**

„24 Април 1915 година е мрачна дата за нашите братя арменци и християнството като цяло. Това е началото на заличаване на християнството в османската империя преди повече от 100 години. Геноцида започва през 1915 година с арестите на 235 арменски интелектуалци в Цариград и за 1 година достига до милион и половина избити и депортирани арменци. Една част от тях са приети през 1915 година като бежанци от България. Българите и арменците са братски народи от векове и за векове. Първите арменци по нашите земи са павликяните, които създават настоящите български села и градове като Павликени, Трънчовци, Ореш, Белене и други. Общи национални герои на България и Армения са генералите Карекин, Наджадех и Aнтраник Озанян, които в ранните етапи на първата световна война командват Първи арменски доброволчески батальон и ги повеждат в рамките на руската императорска армия срещу османската империя. Още с обявяването на мобилизацията Антраник Озанян, Хугас Инисиан и Хачик Тавиличян се обръщат към организаторите на македоно-одринското опълчение в него да бъде включена и арменска доброволческа рота. Създадена е рота от 120 души, с арменско знаме и арменски воеводи. Желаещите са много повече. Десетки млади арменци от Кавказ и Европа се отзовават на призива, след което тя достига 273 души. На 16.10.1912 година ротата зачислена в състава на 12-та лозенградска дружина с командир генерал Никола Ганев, командир на арменската рота е подпоручик Каракин Наджадех, национален герой на Армения и България с военно образование в България, а воевода е Антраник Озанян. След много победи Антраник Озанян получава най-високото държавно отличие „Златен кръст за храброст“. Неговата единствена къща и паметник в България се намират днес в квартал „Галата“, Варна. Арменците и в частност арменският патриарх в Цариград се застъпват пред султана за създаването на автокефална българска църква и за пореден път укрепят непреходната връзка между народите ни. 109 години по-късно почитаме жертвите на арменския геноцид. Днес отново сме свидетели и на повторен геноцид над коренното арменско население в Арцах Карабах, което беше насилствено депозирано преди 6 месеца в рамките на 10 дни. Арцах никога не е бил част от независим Азърбейджан. Винаги е имал почти изключително арменско население, бил е част от Армения или е бил отделна арменска държава в историята. Той е част от ареала на първоначалния етногенезис на арменците и там многократно е извършван геноцид срещу тях. През дългата си история арменският народ е създал десетки хиляди ръкописи, построил е паметници, училища, църкви. Най-старите арменски църкви в Силистра и в Русе са на повече от 400 години. И докато в България запазваме това културно наследство, то в днешна Турция на Хачевенян и Карабах те се заличават. Арменците са дълбоко интегрирани в българското общество. Те имат своите културни организации, църкви, училища, паметници, културни мероприятия, чрез които съхраняват своята идентичност. Нашите църкви са сестрински и съществува интензивен контакт между тях. Арменският върховен католикос винаги изпраща поздравления по случай българските празници или съболезнования, когато почина негово Високо светейшество Патриарх Неофит. Народите ни имат древна история и тежка орисия. Затова сме братя в Христа, които се подкрепят в добро и лошо. Нека почетем с едноминутно мълчание жертвите на геноцида над арменците в османската империя. Поклон и вечна им памет.“

**Акад. Христо Белоев:** Да, благодаря. Да почетем с едноминутно мълчание.

*Едноминутно мълчание в памет на жертвите на арменския геноцид.*

**Акад. Христо Белоев:** Да, благодаря. Първа точка от дневния ред. Давам думата на Христо Крушарски. Кратка информация за досегашната дейност на дружество „Еърпорт“, планове и перспективи.

**Точка 1**

**Информация за дейността и бъдещи планове на Дружество „Еърпорт Русе“**

**Г-н Христо Крушарски:** Уважаеми господин Председател, уважаеми Кмете. Уважаеми общински съветници, след година и няколко месеца отново съм пред вас, така с малко по-голямо самочувствие и чест за изпълнено обещание пред вас. От петнадесетте точки, които са написани в договора ние сме изпълнили 14. Летище „Русе“ вече е летище. Може да излитат и кацат самолети без да преминават през терминала. Остава да се дооборудва терминала, но за тази връзка трябва реконструкция на терминала. Трябва да се вкарат машини, трябва да се вкарат рентгени и редица други неща. Изисквания по външния вид на фасадата, решетки и така нататък. Това нещо ще внесем предложение до общинския съвет за разрешение за реконструкция и надявам се в кратък срок да получим и това, за да може да си свършим докрай работата по терминала. По отношение на новите дейности, които имаме интерес да развиваме на летище Русе. Това е инвестиционна програма, която е на стойност някъде от порядъка на 30 милиона лева. Това е изграждане на няколко хангара. Единия е 8 000 квадратни метра. Другият 350 квадратни метра и третия е 45 000 квадратни метра. Това са хангари за ремонт и поддръжка на самолети, които ще кацат тука и евентуално ще идват за обслужване. За тази цел обаче инвеститорите, които идват ги интересува едно. За колко време може да стои постройката на това място и каква е гаранцията, че като се инвестират тези пари това ще остане да се ползва с години. И нашето предложение тук е да се обмисли даването на право на строеж на тези хангари. Това са от дясната страна малкият хангар. Той е 8 000 квадратни метра. По-навътре е малкият 350 и вече е най-големия. Там е свързано с разширение на рульожката и обновяване на пистата, удължаване на пистата с 580 метра, което ще позволи вече кацането на по-големия тип самолети и карго полети. Значи с това нещо тук, което е само тези 3 хангара се предвижда да работят над 200 човека по поддръжката и обслужването на тези помещения и тази дейност. Надявам се, че ще получим вашата подкрепа и в скоро време да започнем изграждането, защото сме в преговори с фирма „Ембрайър“ и други фирми, които имат желание за изграждане на база за поддръжка на самолетите и за подготовка на летателен състав. Мога да ви кажа, че от вчера вече има и клиенти, които идват на летището да се договаряме, но им трябва това, което досега ви казах. Аз друго нямам, ако имате някакви въпроси.

**Акад. Христо Белоев:** Да, благодаря. Това е кратка информация относно досегашната дейност и плановете. Ако имате въпроси предлагам да останете. Ако има въпроси да бъде отговорено. Така. Не виждаме въпроси. А, Станимир (съветници задават въпросите си от място в залата и не се чува).

**Г-н Христо Крушарски:** Генералния план ще бъде изпълнен до месец Август. Генералният план на летището. Значи това е обем голям. Завършим ли го месец Август ще бъде приключен и той.

**Акад. Христо Белоев:** Да, имаше един въпрос, на който беше отговорено. Други въпроси? Да, Искрен Веселинов.

**Г-н Христо Крушарски:** То отстъпеното право на строеж знаете как е. Отстъпеното право на строеж е докато стоиш сградата я ползваш. Да, защото все пак вътре в тази сграда се вкарва оборудване, което трудно се премества. Значи за всеки самолет трябва да имаш оборудване, закупено от производителя на самолета. И то трябва да е монтирано, за да можеш да получиш лиценз за поддръжка на самолета. Да лицензираш помещение.

**Акад. Христо Белоев:** Да, тук и със Станимир Станчев уточнихме. Това е само информация. Предстои на бъдещите заседания евентуално внасяне на материали, разглеждане и тогава ще става дума за тези въпроси. Иван Иванов (задава въпрос от зала).

**Г-н Христо Крушарски:** Значи, това което се прави, ако се направи терминала може да има всякакъв вид полети. Всякакъв. Може да се лети докъдето има желание, стига да има пътници.

**Акад. Христо Белоев:** Вторият въпрос за…?

**Г-н Христо Крушарски:** Не Ви чух. Значи тука вече имаме преговори с кмета на Иваново. Те имат отзаде една база. Евентуално да се разширява назад за карго полетите и за терминал.

**Акад. Христо Белоев:** Изграждане на терминал. Да, да. Други въпроси? Значи само участвал съм в няколко разговора предварителни и включително и по тази тема, която беше поставена за изграждане на терминали. Разширяване има и в терените, които са на Община Иваново и там се предвижда наистина да бъдат изградени доста сериозни неща и да бъдат ангажирани много хора, които да работят там. Така, други въпроси? Ами да пожелаем успех на дружеството, кмета ако желае няколко думи. Да, благодаря. Благодаря, господин Крушарски. Кметът на общината.

**Г-н Пенчо Милков:** Уважаеми господин Председател, уважаеми колеги. Уважаеми господин Крушарски, благодаря за представянето на информацията. Аз ще бъда много кратък. Летище „Русе“ неотклонно се развива. Договора, който е сключен с фирмата се изпълнява, макар и кратък. Беше абсолютно ясен, от 15 поставени точки от общинския съвет - 14 са изпълнени, 15-тата е генералния план, който е уникално сложен документ. Той се изготвя няколко месеца. В момента се работи. Това е устройственият план на самото летище като съоръжение. Държавата вече ни е дала преди месец документа, в който каза и господин Крушарски, на това летище могат да кацат и големи самолети. Доскоро ние имахме възможност да приемем само самолети до 5.7 тона. Важно е колко силно мечтаеш и колко е голяма мечтата ти. Отначало тази идея възпроизвеждаше в хората ирония, повдигнати вежди. Реално виждаме, че нещата стъпка по стъпка се развиват. Затова наистина участвам и аз в такива разговори за развитието на летището. Нашата увереност е, че дружеството има силата и възможностите да го направи и много скоро ще внесем в общинския съвет такава точка, която днес господин Крушарски каза. Изключително близо работим и с Община Иваново, която също ще развие на своя територия достатъчно активности, за да може нашата област Русе да получи от Летище „Русе“ изключителен икономически подем. По отношение на пътниците и пътническите полети, за което всички хора питат и вие поставяте въпроси. Да напомним, че имаше в Русе такава активност от българска компания и това нещо е възможно. За да се развие трябва в терминала да се сложат системи за сигурност, което също е в плановете на дружеството. От там насетне вече и техническата пречка ще бъде преодоляна и вече е въпрос на търговско решение и желание при пътниците, ще има възможност да се пътува. Така, че предстои на този общински съвет наистина да вземе важни решения, които да отключат икономическото развитие наистина на града и с такава индустрия. Благодаря ви.

**Акад. Христо Белоев:** Благодаря. По точките започваме.

**Точка 2**

**К.л. № 204 Внасяне на непарична вноска в капитала на** **„Общински пазари“ ЕООД**

**Акад. Христо Белоев:** Златомира Стефанова, заповядайте.

**Г-жа Златомира Стефанова:** Добро утро на всички общински съветници, уважаеми господин Председател, уважаеми господин Кмет, колеги. Предложението е за увеличаване на капитала на „Общински пазари“ ЕООД чрез внасяне на непарична вноска на движима общинска вещ, която е павилион за продажба на печатни произведения или книжарница с площ от 14.85 квадратни метра. Тази точка беше подкрепена мисля, че във всички комисии, нямаше отрицателно отношение към нея. Управителят на общинското дружество предлага движимата вещ се внесе в капитала с оглед и предвидените му в бизнес програмата за 2024 година инвестиции за изграждане на търговски обект за сувенири и бързооборотни стоки. Ясно обясних в комисиите и това срещна подкрепа, за което ви благодаря, че с вашето решение павилионът да бъде закупен от община Русе. Всъщност идеята е да бъде изграден един павилион, който да представя градът ни и при отдаване на търг и под обикновен наем, това няма как да бъде контролирано, тъй като търговците не могат да бъдат ограничавани в стоките, които предлагат. Докато дружеството изпълнява все пак общинските цели и се надяваме и вярваме всъщност, че ще имаме един брандиран добър, хубав павилион на центъра на Русе, който ще предлага картини, който ще предлага сувенири и всичко, което е свързано с града ни. Благодаря ви и се надявам да го подкрепите.

**Акад. Христо Белоев:** Благодаря. Не виждам заявки за изказване. Гласуваме точката.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 197**

На основание чл. 21, ал. 2, във връзка с чл. 21, ал. 1, т. 8 и т. 23 от ЗМСМА, чл. 51б, ал. 1 от ЗОС, чл. 137, ал. 1, т. 1 и т. 4, чл. 147, ал. 2 и чл. 148, ал. 1, т. 2 от Търговския закон, § 10, ал. 2 от ДР към ЗПСК, чл. 2, чл. 3, ал. 2, чл. 8, ал. 1, т. 1, чл. 10, ал. 1, т. 1 и т. 4 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

1.Дава съгласие Община Русе, Булстат 000530632, с адрес град Русе, пл. „Свобода“ №6, да внесе като непарична, апортна вноска в капитала на „Общински пазари“ ЕООД, ЕИК 117111045, движима вещ, представляваща павилион за продажба на печатни изделия – книжарница с площ от 14,85 кв. м., оценена на стойност в размер на 4 990 лева, съобразно пазарна оценка, изготвена от лицензиран оценител, отговарящ на изискванията по чл. 22, ал. 3 от ЗОС.

2.Увеличава регистрирания капитал на „Общински пазари“ ЕООД, ЕИК 117111045 от 6 679 330 лева, разпределен в 667 933 дяла, всеки с номинална стойност от 10 лева на 6 684 320 лева, разпределен в 668 432 дяла, всеки с номинална стойност от 10 лева.

3.Изменя чл. 8 от Учредителния акт на „Общински пазари“ ЕООД, ЕИК 117111045, като същия придобива следната нова редакция:

„Чл. 8. Капиталът на едноличното дружество с ограничена отговорност е 6 684 320 лева, разпределен в 668 432 дяла, всеки с номинална стойност от 10 лева. В капитала на дружеството едноличният собственик на капитала – Община Русе, Булстат 000530632, с адрес град Русе, п.к. 7000, пл. „Свобода“ №6, е направил непарична /апортна/ вноска на:

1.Правото на строеж спрямо общински поземлен имот с идентификатор 63427.1.58 (шестдесет и три хиляди четиристотин двадесет и седем точка едно точка петдесет и осем) по Кадастралната карта и кадастралните регистри на град Русе, целият с площ от 16 487 кв.м. (шестнадесет хиляди четиристотин осемдесет и седем квадратни метри), с трайно предназначение на територията: Урбанизирана, с начин на трайно ползване: За плувен басейн, при граници и съседни поземлени имоти с идентификатори 63427.1.1, 63427.1.57, 63427.1.56 и 63427.1.60, находящ се в „Парк на младежта“, град Русе, за изграждане на многофункционален комплекс, включващ закрит плувен комплекс със застроена площ (ЗП) 2 757,13 кв.м. (две хиляди седемстотин петдесет и седем цяло тринадесет квадратни метри) и разгъната застроена площ (РЗП) 3 869,06 кв.м. (три хиляди осемстотин шестдесет и девет цяло шест квадратни метри); заведение за обществено-обслужване със ЗП и РЗП 535 кв.м. (петстотин тридесет и пет квадратни метри); сграда – съблекални с душове със ЗП и РЗП 106 кв.м. (сто и шест квадратни метри); детска площадка с площ 350 кв.м. (триста и петдесет квадратни метри); детски басейн с площ 70 кв.м. (седемдесет квадратни метри) и паркинг с площ от 1 400 кв.м. (хиляда и четиристотин квадратни метри), с обща пазарна оценка в размер на 3 653 519 лв. (три милиона шестстотин петдесет и три хиляди петстотин и деветнадесет лева);

2.Правото на собственост спрямо открит плувен басейн 50 м. (петдесет метра) с кула, с площ от 1 174 кв.м. (хиляда сто седемдесет и четири квадратни метри), изграден в общински поземлен имот с идентификатор 63427.1.58 (шестдесет и три хиляди четиристотин двадесет и седем точка едно точка петдесет и осем) по Кадастралната карта и кадастралните регистри на град Русе, целият с площ от 16 487 кв.м. (шестнадесет хиляди четиристотин осемдесет и седем квадратни метри), с трайно предназначение на територията: Урбанизирана, с начин на трайно ползване: За плувен басейн, при граници и съседни поземлени имоти с идентификатори 63427.1.1, 63427.1.57, 63427.1.56 и 63427.1.60, находящ се в „Парк на младежта“, град Русе, с пазарна оценка в размер на 202 372 лв. (двеста и две хиляди триста седемдесет и два лева),

оценени на обща стойност 3 855 891 лв. (три милиона осемстотин петдесет и пет хиляди осемстотин деветдесет и един лева), съобразно пазарна оценка, изготвена през м. май 2022 г., от лицензиран оценител, отговарящ на изискванията по чл. 22, ал. 3 от ЗОС, във връзка с §10, ал. 2, изр. първо от ДР към ЗПСК и чл. 3, ал. 2 от Наредба №9 на Общински съвет – Русе.

3.Движима вещ, представляваща павилион за продажба на печатни изделия – книжарница с площ от 14,85 кв. м. (четиринадесет цяло осемдесет и пет квадратни метра), оценена на стойност в размер на 4 990 лв. (четири хиляди деветстотин и деветдесет лева), съобразно пазарна оценка, изготвена от лицензиран оценител, отговарящ на изискванията по чл. 22, ал. 3 от ЗОС“.

4.Овластява Управителя на „Общински пазари“ ЕООД, ЕИК 117111045 да извърши всички действия и да подпише всички необходими документи, произлизащи от горните решения.

**Точка 3**

**К.л. № 209 Одобряване решение на кмета на Община Русе за приемане на предложение от концесионера „РДС ИНВЕСТ“ ЕАД, гр.Русе за изменение на Договор от 22.10.2018 г. за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на Община Русе**

**Акад. Христо Белоев:** Заповядайте.

**Г-жа Златомира Стефанова:** Благодаря, господин Председател. Уважаеми общински съветници, подкрепяме тази точка. Тя е по инициатива на концесионера „РДС ИНВЕСТ“ и е свързана с изграждането на двете фотоволтаични централи с капацитет от 50 киловата, която е за собствени нужди. Едната вече е изградена и захранва ресторанта, другата тепърва ще се изгради, която ще захранва хотелския им комплекс. Всъщност те предлагат и молят общинският съвет даде разрешение да се измени концесионния договор в член 7, като им дадете право за енергията, която им остава от тези фотоволтаични централи да имат право да сключат договори с ЕРП - Север, за да я изкупуват. Благодаря ви.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 198**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 40, ал. 2, т. 1; чл. 137, ал. 1, т. 2 и т. 3 и чл. 141, ал. 1 и ал. 2 от Закона за концесиите, чл. 17.1.2. и чл. 17.1.3 от Договор от 22.10.2018 г. за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на община Русе, Общинският съвет реши:

Одобрява решение на кмета на Община Русе за приемане на предложение с вх. №30-10676-4/04.04.2024 г. от концесионера „РДС ИНВЕСТ“ ЕАД, гр. Русе, ЕИК 204796358 за изменение на Договор от 22.10.2018 г. за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на община Русе, с допълнително споразумение - неразделна част от договора.

**Точка 4**

**К.л. № 195 Промяна на характера на собствеността от публична общинска в частна общинска собственост на поземлен имот с идентификатор 63427.3.516 по КККР на град Русе, находящ се в землище на град Русе, местността „Лагера“**

**Г-жа Златомира Стефанова:** Благодаря, господин Председател. Уважаеми общински съветници, в изпълнение на ваше Решение 80/21.01.2024 година, всъщност, извинявам се на Общинска служба „Земеделие“ - Русе е променен начинът на трайно ползване на поземления имот, намиращ се в местността „Лагера“ от пасище, който той беше всъщност класифициран като това на изоставена орна земя. Промяната е по реда на член 78а от Правилника за прилагане на Закона за собствеността и ползването на земеделските земи. За имота е съставен акт за публична собственост. Предвид факта, че имотът е отреден за изоставена орна земя, се налага промяна на характера на собствеността му от публична общинска в частна общинска собственост с цел да се развие имота. Благодаря ви.

**Акад. Христо Белоев:** Благодаря. Заявки за изказвания няма. Гласуваме точката.

**КВОРУМ – 48. С 47 „за“, 0 „против“ и 1 „въздържали се“ се прие**

**РЕШЕНИЕ № 199**

На основание чл. 21, ал. 1, т. 8 и чл. 21, ал. 2 от Закона за местното самоуправление и местната администрация, чл. 6, ал. 1 и ал. 3 от Закона за общинската собственост и чл. 2, ал. 2 от Наредба №1 за общинската собственост на Общински съвет – Русе, Общински съвет реши:

Обявява поземлен имот 63427.3.516 по кадастралната карта и кадастралните регистри (КККР), намиращ се в землището на гр. Русе, Община Русе, Област Русе, местност „Лагера“, с трайно предназначение на територията: Земеделска, с начин на трайно ползване: „Изоставена орна земя“, за частна общинска собственост.

**Точка 5**

**К.л. № 196 Приемане на решение по чл. 54, ал. 5 от ЗДС за имот и сгради, представляващи „Дом на учителя“ в гр. Русе**

**Г-жа Златомира Стефанова:** Аз ще докладвам, господин Председател. Тази точка всъщност я докладвах по всички комисии, където имаше 2 въпроса, на които не съм била на тази комисия от професор Павлов. Затова ще го обясня. Сградата, която е на „Александровска“ на 07.01.2019 е прехвърлена безвъзмездно и става собственост на община Русе за срок от 5 години, като администрацията на господин Стоилов подготвя проект, тъй като предвижда се отворена покана за кандидатстване за изграждане на младежки центрове, като общината кандидатства вече с параметрите, които са зададени, със стойностите, които са направени, както са осъвременени. Проектът е бил със заглавие „Международен младежки център Русе с поглед към бъдещето“ с бюджет около 4 милиона лева, като предложението е класирано в резервите, тъй като специфичните критерии, които носят, първа резерва да, които носят специфични точки, са определени за изграждане на изцяло нови сгради. Тоест, тези точки не достигат на младежкия център, за да бъде той класиран, тъй като той се намира, знаете в сграда, която е на централната улица и вече е изградена. Между този етап на кандидатстване и следващия етап, това трябва да стане ясно на общинските съветници, че ние не можем да реализираме нещо, ако няма отворена покана, тоест трябва да има отворена покана, за да кандидатстваш, ако няма отворена покана, защото виждам нали, че общински съветници нали позволяват да коментират по неправилен начин, оставят гражданите с неправилно отношение, че сградата е видиш ли не била реализирана. Ами няма как да се реализира, когато няма отворена покана. Имаме втора отворена покана, в която вече няма тези изисквания и съответно младежкият център е класиран и той печели проекта, но това се случва между двата периода. Тоест, в момента на изтичането на дефакто на този 5-годишен период. Затова това предложение, което внасяме, е консултирано с МРРБ, тъй като много общини изпадат в тази хипотеза, когато вземат държавна собственост и тя се пада на ръба на прехвърлянето. Тоест, ако ние сега върнем сградата, ние ще загубим безвъзмездната финансова помощ, защото договора вече е подписан и всъщност това ще бъде провал за проекта. Затова предлагаме това, което сме консултирали, за да улесни общината и не само нашата община, има и други общини, които имат този проблем, да приемете това решение да бъде върната сградата след изпълнението на СМР и след устойчивостта на областна администрация, която след това така или иначе ще я върне, защото те нямат финансов ресурс да управляват тези сгради към нас. Благодаря ви, надявам се, че съм била ясна.

**Акад. Христо Белоев:** Благодаря. Заявка за изказване, Росица Георгиева.

**Г-жа Росица Георгиева:** Уважаеми господин Председател, уважаеми господин Кмет, уважаеми колеги общински съветници. Аз съжалявам, че тук ще задам въпроса, но този материал не беше сложен в комисията по образование. Така да и понеже съм участник в тази процедура, не знам дали колегите общински съветници знаят, но двата от етажите са собственост на Министерството на образованието и науката. Само третия етаж няколко от помещенията са собственост на Областна администрация. Във връзка с това връщане на собствеността, аз знам колко дълга беше и продължителна процедурата. Ние сме предавали заедно с областна администрация имота на Община Русе и моят въпрос е следния, това означава ли, че отново той ще премине в собственост на Министерство на образованието и науката и ще тръгнем пак дългата процедура, в която ние ще питаме образователните институции дали той е необходим за нуждите на образованието? Аз това ми е въпроса и той е много важен, защото означава, че пак се връщаме в една изходна позиция отпреди 5 години.

**Акад. Христо Белоев:** Благодаря. Кой ще отговори? Да, кметът на общината.

**Г-н Пенчо Милков:** Уважаеми господин Председател, уважаеми колеги, уважаема госпожо Георгиева. Вземам думата, за да отговоря на въпроса. Става дума за процес строителство, който ще отнеме приблизително година и половина-две, след това имаме поне 5 години устойчивост. Тук са специалистите ще кажат и въпросът за връщането евентуално ще се поставя след 7-8 години на сградата. Това е период, в който този въпрос според мене трябва да го поставим и да го решим преди да е изтекъл. В момента се предлага това решение, защото областна администрация и общината трябва да регулират отношенията си. Изтича 5-годишния срок. Ние не можем просто да мълчим и ние и областна администрация, и ние сме влезли в преписка с тях преди нова година, преди да изтече срока и това решение сме намерили, като е консултирано и с Министерство на регионалното развитие и благоустройството да не допуснем грешки. Права сте да поставяте този въпрос. Според мен след като започне, вече видим, че реално са реализира този европейски проект, трябва да поставим въпроса, може окончателно да се прехвърли собствеността. За момента областният управител няма право да вземе сам такова решение. Затова ние ви предлагаме от гледна точка на правото - възможното. А на всички искам да кажа, че наистина първия проект беше направен от администрацията преди нас. Изключителни усилия сме приложили, за да бъде одобрен проекта още в началото на нашето управление. Пътека сме направили, накрая първа резерва. Вместо нас град Перник си построи младежки център. Сега втора покана се отвори много по-късно в края на мандата първия. Пак изключително препроектиране имаше наново. Всички изисквания са съобразени, ходено е многократно и този път сме одобрени мога да кажа с най-висок брой точки, така че сега само ни предстои наистина успешно да реализираме европейския проект и ви моля да подкрепите точката.

**Акад. Христо Белоев:** Да, благодаря. Изказване от Галичка Николова. Да, заповядайте.

**Г-жа Галичка Николова:** По-скоро имам питане, от група. Възможно е да има реално обяснение, но аз чета договора и не можах да стигна до това и моля да ми обясните, уважаеми господин Кмет. Значи чета в чл. 4, т.19, тоест 5. До 2 месеца след сключване на настоящия договор, който е сключен 2023 година в края, получателят, тоест община Русе е трябвало да обяви обществена поръчка за СМР и да гарантира, че всички строително-ремонтни работи ще бъдат изпълнени. При положение, че има проект и всичко е изпълнено, защо няма обявена обществена поръчка? Благодаря ви.

**Акад. Христо Белоев:** Да, благодаря. Златомира Стефанова. Кметът на общината.

**Г-н Пенчо Милков:** Обществената поръчка е подготвена и ще бъде пусната до дни. Обществените поръчки, които пуска община Русе са десетки и напрежението е изключително голямо, като се опитваме да пускаме тези, които са с най-непосредствено значение, от които би пострадала оперативната ни работа. Това е отговора ми. Обществената поръчка е подготвена. Има ли допълнителна информация? Пусната е обществената поръчка и тя чака предварителен контрол от Агенцията по обществени поръчки. Тоест, пусната е в системата и сега тече периода на предварителен контрол (шум от зала). Секунда само. Кажи. Във връзка с измененията на ЗОП чакахме министерството да издаде специална подзаконова нормативна уредба наредба във връзка с екологичните аспекти на всяка обществена поръчка. Вече се изисква всяка обществена поръчка по Закона за обществените поръчки да се описва какъв екологичен аспект има. Все още дори не е излязла такава наредба и ние въз основа на проекта за наредба сме пуснали. Явно затова са забавени тези процедури, които са много важни за нас. Благодаря ви.

**Акад. Христо Белоев:** Да, благодаря. Изясни се, да? Благодаря. Изказване от Рена Стефанова, „ПП – ДБ“.

**Г-жа Рена Стефанова:** Уважаеми господин Председател, господин Кмет, колеги. Аз също по-скоро имам въпрос към администрацията и притеснение, защото ни се предлага да вземем решение, което според мен не опира в нормите на Закона за държавната собственост, който е категоричен, че след изтичане на петгодишния срок от сключване на договора, в нашия случай този срок вече е изтекъл, общината дължи връщане на имота след като не е изпълнила мероприятията, за което той е бил предоставен. Тоест ние към момента сме в хипотеза, в която вече дължим връщане на имота на държавата. И дали днес ще вземем това решение с един отлагателен срок, според мен правим едно правно нищо, защото закона не е допуснал подобно разрешение. Освен това поставяме в риск финансирането, което вече е получено и ще бъде получено, ще бъде употребено в хода на работата, тъй като към днешна дата община Русе има съзнанието, че следва да върне имота. Тоест тя знае, че няма да е собственик на този имот, но тя ще приеме европейско финансиране и ще дофинансира със собствени средства този проект, след което тя няма да бъде собственик на имота. Притеснена съм, че ще похарчим наши пари за имот, който няма да е наш и очаквам обяснение от администрацията как точно вижда развитието на събитията. Благодаря.

**Акад. Христо Белоев:** Благодаря. Кметът на общината.

**Г-н Пенчо Милков:** Уважаеми господин Председател, уважаеми общински съветници. С щастие посрещнах резултатите от местните избори, защото при друг резултат този младежки център нямаше да се реализира явно. Ако вие не виждате възможност как ще се реализира и как нямаме връзка със закона, то целия екип на община Русе, на областна администрация и на Министерството на регионалното развитие и благоустройство, пак да повторя, трите са видели как да стане и се предлага това решение. В момента община Русе е собственик, има договор с държавата да върне, но не е върнала собствеността и какво знае или не знае няма никакво отношение по отношение на европейското финансиране. Ремонтът ще се изпълни в момент, в който общината е собственик на сградата. Това е обяснението, което ни е дадено и от Министерството на регионалното развитие и благоустройство. Не искам, нали няма да се изкажа по-нататък, само ще кажа, че трябва да се намират начини съобразно обстоятелствата общината да върви напред, а не само да се създават пречки, да се пускат жалби и да се прави всичко, за да не се развива града и общината. Никой в случая не поставя в риск на български език се обясни, че няма европейски проекти 4 години в нашата родина и когато е отворена отново покана за участие общината е сред първите участвала и успешно е защитила и е получила милионно финансиране. Ей това е нещо, което е истина. Другото, че някой поставя някого в риск са само интерпретации, а по отношение на правните интерпретации пак казвам, Вашите противоречат на интерпретациите на десетки юристи. Благодаря ви.

**Акад. Христо Белоев:** Да, благодаря. Златомира Стефанова.

**Г-жа Златомира Стефанова:** Аз искам още нещо да поясня допълнително, за да е ясно на общинските съветници, че когато 1 европейска програма се отвори някаква покана има индикатори, които трябва да се изпълнят. В случая МРРБ, държавата, областна управа, община, те имат смисъл да завършат наистина този проект, защото това е 10 от 10, 10 младежки центъра. Ако 1 не се изпълни, не се изпълнява програмата индикаторите. Това е много важно нещо да се разбира също. Така, че целта е всъщност да се изпълни проекта, и на държава, и на местна власт слава Богу. Благодаря.

**Акад. Христо Белоев:** Благодаря. Няма други изказвания. Гласуваме точката.

**КВОРУМ – 46. С 39 „за“, 0 „против“ и 7 „въздържали се“ се прие**

**РЕШЕНИЕ № 200**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), чл. 7, ал. 2 и чл. 8, ал. 1 от Закона за общинската собственост (ЗОС), и чл. 54, ал. 5 от Закона за държавната собственост (ЗДС), Общински съвет – Русе реши:

Дава съгласие Община Русе да прехвърли безвъзмездно, в изпълнение на задължението по чл. 54, ал. 5 от ЗДС, правото на собственост спрямо ПИ с идентификатор по КК на гр. Русе 63427.2.718, и спрямо сгради с идентификатори по КК на гр. Русе 63427.2.718.1; 63427.2.718.2; 63427.2.718.3; 63427.2.718.4 и 63427.2.718.5, находящи се в гр. Русе, ул. „Александровска“ № 29, в полза на Българската държава, след приключване изпълнението и реализацията на инвестицията, финансирана чрез Механизма за възстановяване и устойчивост, съобразно договор за финансиране с рег. № BG-RRP-1.008-0008 „Изграждане на Международен младежки център - Русе“, сключен между Община Русе (чрез Кмета на Община Русе) и ИАПО (чрез Изпълнителния директор), и изтичане на периода за устойчивост на изпълнената инвестиция.

**Точка 6**

**К.л. № 197 Продажба на общински поземлен имот, намиращ се в гр. Русе, кв. ДЗС, ул. „Омайниче“, по чл.35, ал.1 от Закона за общинската собственост**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Поддържаме точката, която срещна подкрепа.

**Акад. Христо Белоев:** Благодаря. Заявки за изказвания няма. Гласуваме.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 201**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 и чл. 9, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

1. Допълва „Годишна програма за управление и разпореждане с общинските имоти през 2024 г.“ с продажбата на общински поземлен имот, представляващ незастроен поземлен имот с идентификатор 63427.11.250 по кадастралната карта и кадастралните регистри на гр. Русе, Община Русе, Област Русе, а по регулационния план представлява УПИ III-250, кв. 2, с адрес гр. Русе, Община Русе, Област Русе, кв. „ДЗС“, ул. „Омайниче“, с площ 611 кв.м., с трайно предназначение на територията: Урбанизирана, с начин на трайно ползване: Ниско застрояване (до 10 м.), при граници и съседни имоти: 63427.11.185, 63427.11.249, 63427.11.195, 63427.11.254, 63427.11.251, обект на Акт за частна общинска собственост №10846/10.07.2023 г., с прогнозен приход от продажбата в размер 14856,00 лева (четиринадесет хиляди осемстотин петдесет и шест лева), без данъци и такси.

2. Дава съгласие за продажба чрез публичен търг с явно наддаване на следния общински поземлен имот, представляващ незастроен поземлен имот с идентификатор 63427.11.250 по кадастралната карта и кадастралните регистри на гр. Русе, Община Русе, Област Русе, а по регулационния план представлява УПИ III-250, кв. 2, с адрес гр. Русе, Община Русе, Област Русе, кв. „ДЗС“, ул. „Омайниче“, с площ 611 кв.м., с трайно предназначение на територията: Урбанизирана, с начин на трайно ползване: Ниско застрояване (до 10 м.), при граници и съседни имоти: 63427.11.185, 63427.11.249, 63427.11.195, 63427.11.254, 63427.11.251, обект на Акт за частна общинска собственост №10846/10.07.2023 г., с начална тръжна продажна цена в размер на 14 856,00 лева (четиринадесет хиляди осемстотин петдесет и шест лева), без данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 7**

**К.л. № 198 Откриване на процедура за провеждане на публичен търг с явно наддаване за учредяване на възмездно право на строеж за изграждане на пет броя гаражи върху имот – частна общинска собственост, намиращ се в град Русе, кв. „Здравец“, ул. „Юндола“**

**Г-жа Златомира Стефанова:** Благодаря, господин Председател. Поддържаме точката, която е включена и в Годишната програма за управление на имотите.

**Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 46. С 38 „за“, 1 „против“ и 7 „въздържали се“ се прие**

**РЕШЕНИЕ № 202**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал.1, чл. 37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №3/18.03.2024 г. на КОС, Общинският съвет реши:

Дава съгласие за провеждане на публичен търг с явно наддаване за учредяване възмездно право на строеж за изграждане гаражи с №№1, 2, 3, 4, и 5, поотделно върху имот – частна общинска собственост, представляващпоземлен имот с идентификатор 63427.7.190, с площ от 7 152 кв. м. по Кадастралната карта и кадастралните регистри на град Русе, с трайно предназначение на територията: Урбанизирана, с начин на трайно ползване: За автогараж, а по действащия регулационен план, представляващ УПИ II – за гаражи, кв. 651.5, по плана на гр. Русе, с адрес гр. Русе, кв. „Здравец“, ул. „Юндола“, съобразно скица-предложение за виза за проектиране за пет броя гаражи, издадена от Главния архитект на Община Русе, както следва:

- гараж №1 с размери 3,00/6,00 м. и застроена площ 18,00 кв.м., при начална тръжна цена 9 788,00 лева, без включени дължими данъци и такси, които са за сметка на участника, спечелил търга;

- гараж №2 с размери 3,00/6,00 м. и застроена площ 18,00 кв.м., при начална тръжна цена 9 788,00 лева, без включени дължими данъци и такси, които са за сметка на участника, спечелил търга;

- гараж №3 с размери 3,00/6,00 м. и застроена площ 18,00 кв.м., при начална тръжна цена 9 788,00 лева, без включени дължими данъци и такси, които са за сметка на участника, спечелил търга;

- гараж №4 с размери 3,00/6,00 м. и застроена площ 18,00 кв.м., при начална тръжна цена 9 788,00 лева, без включени дължими данъци и такси, които са за сметка на участника, спечелил търга;

- гараж №5 с размери 3,00/6,00 м. и застроена площ 18,00 кв.м., при начална тръжна цена 9 788,00 лева, без включени дължими данъци и такси, които са за сметка на участника, спечелил търга.

**Точка 8**

**К.л. № 199 Откриване на процедура за провеждане на публичен търг с явно наддаване за учредяване на възмездно право на строеж за изграждане един брой гараж върху имот – частна общинска собственост, намиращ се в гр. Русе, кв. „Чародейка-Г-север“**

**Г-жа Златомира Стефанова:** Благодаря, господин Председател. Поддържаме точката.

**Акад. Христо Белоев:** Благодаря. Заявки за изказвания няма. Имаше ли? Да, Иван Иванов.

**Г-н Иван Петров Иванов:** Уважаеми господин Председател, уважаеми господин Кмете, уважаеми колеги. Ще си позволя за тези, които сме от предния мандат да върна малко времето назад и да припомня, че тогава смъкнахме мораториума за продажба на общински жилища, защото беше наболяла нуждата от реновиране и подмяна на този фонд. Сега уважаеми колеги, апелирам към вас по мое скромно мнение и по мнение, тоест под това, което ни се предлага в бъдещия генерален план, който обсъждахме в средата на месец Март.Може би е дошъл моментът, в който трябва да преразгледаме концепцията си за решението на въпроса с гаражите на парче. Тоест, дали не е дошло крайно време да обмислим концепцията си за изграждане на по-големи било подземни или надземни съоръжения. Знам, че темата е много наболяла. Неслучайно сумите за отстъпено право на строеж за поставяне на гаражна клетка са космически.Знам, че интересът е много голям, но мисля, че е крайно време да преразгледаме концепцията си за подобен род съоръжения. Благодаря.

**Акад. Христо Белоев:** Благодаря. С ръка ми дайте знак, ако има някой желаещ за изказване, тъй като системата може би… Да, има вече. Кметът на общината.

**Г-н Пенчо Милков:** Уважаеми господин Иванов, уважаеми колеги. Абсолютно правилна е бележката, която правите. Миналата година администрацията е направила проучване за парцели, които са възможни за такива гаражи. Те не са останали много общинските парцели в различните квартали и готов съм, даже ще го кажа на администрацията този доклад да го извади и да ви го изпрати, но съответно това трябва да е много по-широка инициатива, защото общината няма такива средства да изгражда подземни или полуподземни или надземни съоръжения. Многомилионен ще е разхода, по-скоро трябва да се търси публично-частно партньорство и нека Вашето изказване сега е активно в следващите месеци да е индиция и за частни предприемачи, които да могат да се инициират това и в частни парцели. Аз нашата информация, която сме събрали ще помоля да я предоставят на общинските съветници, за да видят докъде сме стигнали последната година. Благодаря ви.

**Акад. Христо Белоев:** Благодаря. Не виждам заявки за изказвания други. Гласуваме точката.

**КВОРУМ – 47. С 39 „за“, 0 „против“ и 8 „въздържали се“ се прие**

**РЕШЕНИЕ № 203**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9, чл. 37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №3/18.03.2024 г. на КОС, Общинският съвет реши:

1.Допълва Годишната програма за управление и разпореждане с имоти, общинска собственост за 2024 г., като включва възмездноучредяване на право на строеж за изграждане на един брой гараж с размери 3,00/6,00 м. и застроена площ от 18,00 кв.м., съобразно утвърдена скица - предложение за виза за проектиране, издадена от Главния архитект на Община Русе, върху имот – частна общинска собственост, представляващ поземлен имот с идентификатор 63427.6.71, с площ от 401 кв. м. по Кадастралната карта и кадастралните регистри на град Русе, с трайно предназначение на територията: Урбанизирана, с начин на трайно ползване: Ниско застрояване, а по действащия регулационен план на гр. Русе, представляващ УПИ VI-970 А в кв. 596, ж. р-н „Чародейка-Г-север“, с адрес на имота: град Русе, ул. „Шипка“, предмет на Акт №4651/06.06.2006 г. за частна общинска собственост, с прогнозен приход при учредяване на ограниченото вещно право на строеж в размер на 8 115,00 лв., без данъци и такси.

2.Дава съгласие за провеждане на публичен търг с явно наддаване за учредяване възмездно право на строеж за изграждане на един брой гараж с размери 3,00/6,00 м. и застроена площ от 18,00 кв.м., съобразно утвърдена скица-предложение за виза за проектиране издадена от Главния архитект на Община Русе, върху имот – частна общинска собственост, представляващ поземлен имот с идентификатор 63427.6.71 с площ от 401 кв. м. по Кадастралната карта и кадастралните регистри на град Русе, с трайно предназначение на територията: Урбанизирана, с начин на трайно ползване: Ниско застрояване, а по действащия регулационен план на гр. Русе, представляващ УПИ VI-970 А в кв. 596, ж. р-н „Чародейка-Г-север“, с адрес на имота: град Русе, ул. „Шипка“, предмет на Акт №4651/06.06.2006 г. за частна общинска собственост, при начална тръжна цена 8 115,00 лева, без включени дължими данъци и такси, които са за сметка на участника, спечелил търга.

**Точка 9**

**К.л. № 200 Откриване на процедура за учредяване право на строеж за изграждане на навес (пергола) с площ 77 кв.м. в ПИ с идентификатор 63427.4.640**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Поддържаме точката.

**Акад. Христо Белоев:** Благодаря. Заявки за изказване няма. Гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 204**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1 и ал. 9, чл. 37, ал. 1, чл. 41, ал. 2 от от Закона за общинската собственост, чл. 26, ал. 1, т. 3 и чл. 36, ал. 1 от Наредба №1 за общинската собственост на Общински съвет – Русе, съобразно виза за проектиране, издадена от Главния архитект на Община Русе на 09.10.2023 г., Общинският съветреши:

1. Допълва „Годишната програма за управление и разпореждане с имоти общинска собственост за 2024 г.“ за учредяване възмездно право на строеж за навес (пергола) с площ 77 кв.м. разположен в ПИ с идентификатор 63427.4.640 по кадастралната карта и кадастралните регистри на гр. Русе, Община Русе, Област Русе, с площ от 20 090 кв. м., намиращ се в гр. Русе, кв. „Дружба – 3“, с трайно предназначение на територията: Урбанизирана, с начин на трайно ползване: Комплексно застрояване – частна общинска собственост, с прогнозен приход от учредяването на възмездното право на строеж в размер на 4 816,00 лева (четири хиляди осемстотин и шестнадесет лева).

2. Дава съгласие за провеждане на публичен търг с явно наддаване за учредяване възмездно право на строеж за изграждане навес (пергола) с площ 77 кв.м. разположен в ПИ с идентификатор 63427.4.640 по кадастралната карта и кадастралните регистри на гр. Русе, Община Русе, Област Русе, с площ от 20 090 кв. м., намиращ се в гр. Русе, кв. „Дружба – 3“, с трайно предназначение на територията: Урбанизирана, с начин на трайно ползване: Комплексно застрояване – частна общинска собственост, при начална тръжна цена от 4 816,00 лева (четири хиляди осемстотин и шестнадесет лева), без включени дължими данъци и такси, които са за сметка на участника, спечелил търга.

**Точка 10**

**К.л. № 202 Откриване на процедура за продажба на поземлен имот с идентификатор 63427.216.539 по КККР на град Русе, с площ 482 кв. м, находящ се в землището на град Русе, м. „Бъзов дол“, трайно предназначение на територията: Земеделска, с начин на трайно ползване: За земеделски труд и отдих (съгласно § 4 ПЗРЗСПЗЗ), предмет на АЧОС №10986/22.01.2024 г., по реда на чл. 35, ал. 1, от Закона за общинската собственост**

**Г-жа Златомира Стефанова:** Благодаря, господин Председател. Уважаеми общински съветници поддържаме точката.

**Акад. Христо Белоев:** Заявки за изказване няма. Гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 205**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Общинският съвет реши:

Дава съгласие за откриване на процедура за провеждане на публичен търг с явно

наддаване за продажба на недвижим имот – частна общинска собственост, находящ се: в землището на град Русе, м. „Бъзов дол“, ПИ с идентификатор 63427.216.539, Община Русе , с площ 482 кв. м., трайно предназначение на територията: Земеделска, с начин на трайно ползване: За земеделски труд и отдих (съгласно § 4 ПЗРЗСПЗЗ), категория на земята: седма, предмет на АЧОС №10986/22.01.2024 г., вписан под №62 том 2, Н.Д. 291, ДВР 712, вх. рег.№ 745 от 25.01.2024 г. по описа на Службата по вписвания – Русе, при начална тръжна продажна цена 6 112 лв. (шест хиляди сто и дванадесет лева) без дължими данъци и такси.

Последните се определят след провеждане на тръжната процедура и са за сметка на спечелилият участник – купувач.

**Точка 11**

**К.л. № 203 Прекратяване на съсобственост чрез продажба частта на Община Русе върху поземлен имот с идентификатор 63427.2.1990 съгласно кадастралната карта и кадастралните регистри на гр. Русе, Община Русе, находящ се в гр. Русе, ул. „Розова долина“ №10**

**Акад. Христо Белоев:** Златомира Стефанова.

**Г-жа Златомира Стефанова:** Уважаеми общински съветници, предложеното разпореждане е включено в Годишната програма за управление и поддържаме точката.

**Акад. Христо Белоев:** Благодаря. Заявки за изказвания няма. Гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 206**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 36 от Закона за собствеността, чл. 36, ал. 1, т. 2, чл. 8, ал. 1, чл. 41, ал. 2 от ЗОС, чл. 34, ал. 1, т.2 и чл. 34, ал. 3 от Наредба №1 за общинската собственост на Общински съвет – Русе, Заявление вх. №ОИ-10-73/12.04.2023г. и извлечение от Протокол №3/18.03.2024г. на Комисията по общинска собственост, Общинският съвет реши:

1. Дава съгласие за прекратяване на съсобствеността между Община Русе и Любомир Борисов, чрез изкупуване дела на Община Русе, представляващ 70.31/274 кв.м. идеални части от поземлен имот с идентификатор 63427.2.1990 по КККР на гр. Русе, целият с площ от 274 кв.м., трайно предназначение на територията: Урбанизирана, с начин на трайно ползване: ниско застрояване /до 10м/, а по регулационния план на гр. Русе представляващ УПИ III-1990, в кв. 427, Централна градска част, с адрес: Община Русе, гр. Русе, ул. „Розова долина“ №10, предмет на АЧОС №10962/18.12.2023г., вписан в Агенция по вписванията – Служба по вписванията – Русе под №170, том 43, н.д. 9032, ДВР 15758, вх. №16207/28.12.2023г., от Любомир Борисов, срещу заплащане на цена в размер 22 109.68 лв. /двадесет и две хиляди сто и девет лева и шестдесет и осем стотинки/, без включени дължими данъци и такси, които се дължат от Любомир Борисов.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 12**

**К.л. № 187 Актуализиране на Списък по чл. 104, ал. 1 от ЗФВС на спортните обекти, които може да са обект на управление и разпореждане по Закона за физическото възпитание и спорта, и допълване на Програмата за управление и разпореждане с имоти-общинска собственост в Община Русе през 2024 г., със спортни обекти-общинска собственост**

**Г-н Борислав Рачев:** Благодаря, Председателю. Уважаеми господин Кмет, уважаеми общински съветници, колеги. Подкрепяме така направеното предложение. Става въпрос за един спортен обект, който предстои да бъде проведена процедура и трябва да уведомим Министерството на младежта и спорта по Закона за физическо възпитание и спорт. Благодаря ви.

**Акад. Христо Белоев:** Благодаря. Заявки за изказване няма. Гласуваме.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 207**

На основание чл. 21, ал. 2, във връзка с ал. 1, т. 8 от Закон за местното самоуправление и местната администрация, чл. 104, ал. 1 от Закона за физическото възпитание и спорта, чл. 6, ал. 1 от Наредба № 28 за условията и реда за използване на спортните обекти, собственост на Община Русе, във връзка с чл. 4, ал. 2 от Наредба № 1 за общинската собственост, Общински съвет - Русе реши:

1. Допълва Списък на спортните обекти, собственост на Община Русе, съгласно Приложение № 1, неразделна част от настоящото решение.
2. Допълва Годишната програма за управление и разпореждане с имоти – общинска собственост за 2024 г., приета с Решение 62, прието с Протокол № 4/25.01.2024 г. на Общински съвет-Русе, в част IV „Описание на имотите за управление и разпореждане“, в т. 8 „Прогнозен списък на спортни обекти, които ще се предоставят по реда на ЗФВС и ППЗФВС“, с добавянето на нова т. 11.

**Точка 13**

**К.л. № 188 Провеждане на процедура за издаване на разрешително за ползване на воден обект по реда на чл. 52, ал. 1, т. 3 във връзка с чл. 46, ал. 1, т. 2 на Закона за водите**

**Акад. Христо Белоев:** Златомира Стефанова.

**Г-жа Златомира Стефанова:** Благодаря, господин Председател. Този контролен лист касае язовир Николово, който се намира в землището на село Николово, в местността Текето. За дейностите по развъждане на риба, за упражняване на контрол във връзка с риболова в язовир Николово е необходимо да бъде приложена съществуващата законова регламентация, която изисква разрешителен режим, който е предвиден по реда в Закона за водите и Наредбата за ползването на повърхностните води. Всъщност това е едно добро решение, което се предлага и ви молим да дадете съгласие да се открие процедура за издаване на разрешително за ползването на водния обект, както е посочено по членовете в диспозитива и въз основа на това решение кметът на община Русе след провеждане на процедура да издаде разрешително за ползване на водния обект язовир Николово, което ще позволи на общината да извършва всички дейности по зарибяването и риболова всъщност по законен начин. Благодаря.

**Акад. Христо Белоев:** Благодаря. Айдоан Джелил, изказване.

**Г-н Айдоан Джелил:** Уважаеми господин Председател, уважаеми господин Кмет. Само предлагам в решението да се добави „до 20 години“, както е записано в решението съгласно член 57 от Закона за водите, за да е ясно точно за колко години, тъй като е до 25 години за вземане с цел питейно битово водоснабдяване, а е до 20 години в останалите случаи.

**Акад. Христо Белоев:** Да се добави.

**Г-н Айдоан Джелил:** Да се добави, да.

**Акад. Христо Белоев:** Да, общината приема предложението, кмета току що. Гюнай Кадънкова, изказване. Няма други изказвания. С това предложение, което направи Айдоан Джелил и беше прието, гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 208**

На основание чл. 21, ал. 2, във връзка с ал. 1, т. 8 от Закон за местното самоуправление и местната администрация, чл. 52, ал. 1, т. 3, буква „б“, във връзка с чл. 46, ал. 1, т. 2 и чл. 57, т.3 на Закона за водите, Общински съвет – Русе реши:

1. Дава съгласие да се открие процедура за издаване на разрешително за ползване на воден обект – Язовир „Николово“ в с. Николово, община Русе, област Русе, въз основа на необходимите документи, изискуеми съгласно чл. 60, ал. 1, ал. 2, ал. 4, т. 5, бук. „а“ и „г“ на Закона за водите и чл. 30, ал. 3 на Наредба за ползването на повърхностните води.
2. Въз основа на настоящото решение, Кметът на Община Русе, след провеждане на процедурата по т. 1, да издаде Разрешителното за ползване на воден обект - язовир „Николово“, находящ се в землището на с. Николово, община Русе, местност „Текето“, разположен в поземлени имоти, с идентификатори № 51679.173.790 и № 51679.173.539 по кадастралната карта и кадастралните регистри на с. Николово, община Русе, област Русе, за аквакултури и свързаните с тях дейности, за срок от 20 години.

**Точка 14**

**К.л. № 189 Приемане на Актуализирана програма за управление на отпадъците на Община Русе за периода 2021-2028 г.**

**Акад. Христо Белоев:** Лазаров.

**Г-н Никола Лазаров:** Уважаеми господин Председател, уважаеми общински съветници. Община Русе има разработена и приета от Общински съвет - Русе Програма за управление на отпадъците на община Русе за периода 2021-2028 година. В програмата са включени данните от проведения морфологичен анализ от 2017 година поради успоредното изготвяне на програмата и провеждането на последния морфологичен анализ, който е завършил през 2023 година. В тази връзка възниква необходимост от актуализация на програмата с цел включване на окончателните данни от проведения морфологичен анализ на битовите отпадъци. Актуализираната Програма за управление на отпадъците на община Русе за периода 2021-2028 година е разработена в съответствие с Националния план за управление на отпадъците за периода 2021-2028 година и с методическите указания за разработване на общински програми на отпадъци. Благодаря.

**Акад. Христо Белоев:** Благодаря. Мариян Димитров, изказване. Моля за тишина.

**Г-н Мариян Димитров:** Общинските програми за управление на отпадъците са един от най-важните инструменти за прилагане на законодателството за отпадъците на местно ниво. Съгласно методическите указания за разработването на общински програми, същите трябва да съдържат обстойни анализи на състоянието на управление на отпадъците, въз основа на които се правят изводи от прогнози за количеството и състава на отпадъците за периода на действие на програмата. След подробно запознаване с проекта за актуализация на Програмата за управление на отпадъците на община Русе, искам господин Кмете, да получа отговор на следните въпроси:

1. Какъв е размерът на обезпечението по член 60 от Закона за управление на отпадъците за клетка 3 за неопасни отпадъци на Регионално депо - Русе и с какъв акт то е било определено. Кога е било актуализирано за последен път?
2. Подлагат ли се всички смесени битови отпадъци на община Русе на предварително третиране в инсталацията за сепариране преди да се приемат за депониране на Регионално депо – Русе?
3. Кога ще се разположат съдовете за разделно събиране на биоразградими отпадъци в петте общини на регион Русе и кога ще започне работата на анаеробната инсталация за разделно събрани биоразградими отпадъци? Защо още няма подписан договор от обществената поръчка?
4. Община Русе има ли проектна готовност за изграждане на клетка номер 4 за неопасни отпадъци? Има ли изготвена техническа спецификация за проекта? По време на отчета за управление на отпадъците Ви зададох подобни въпроси. Вие ги окачествихте тогава като брътвежи. Надявам се днес да получа отговор на тези въпроси и да не ме препращате както като гражданин за ВиК като Ви питах при инж. Милев и да не ми пращате лицето Василена Пенкова да ми отговаря по групите и да ме окачествява като „общински съветник в опозиция“ или какво беше там? Благодаря.

**Акад. Христо Белоев:** Да, обръщаме внимание за използване на такива обръщения. Нали по-нежно да бъде. Само обърнах внимание. Така. Няма други изказвания. Да, кметът на общината.

**Г-н Пенчо Милков:** Уважаеми господин Председател, уважаеми общински съветници. Господин Димитров, по отношение размера за обезпечението е въпрос на справка. Ще помоля колегите да направят справка до края на сесията да Ви кажат каква е цифрата. По отношение дали всички отпадъци влизат на сепаратор. Да, отдавна съм издал изрична заповед всички отпадъци да влизат първо да се отделят от тях рециклируемите отпадъци. Община Русе постига много висок процент на отделяне на рециклируеми отпадъци. Последната справка беше 8.2%, по учебник са между 5 и 9%. Тоест, ние сме във високите нива на рециклируеми отделяне на рециклируеми отпадъци.

По отношение договора с оператор за анаеробната инсталация. Такива инсталации в България няма да работят от преди, няма натрупан опит. Изграждаха се в страната 3 - в Благоевград, Бургас и в Русе. Община Русе успешно изгради своята инсталация в края на миналата година. Няма търговски дружества експерти, които да са оперирали българи такива инсталации. На откритата обществена поръчка се яви само едно дружество. След като спечели поръчката, наистина отговаряше на условията, беше привела данни за експерти. Доста дълго време изчаквахме дружеството дали ще подпише договор или не, въпреки че спечели поръчката, точно защото представлява изключително технически риск и техническо предизвикателство оперирането на анаеробна инсталация. Договорът ще се подпише буквално до дни. Имаме насрочена среща. Създава се екип в момента. Съдовете са закупени, камионите са закупени по обществената поръчка и в следващите седмици и месеци ще бъдат разположени в града. Във всички звена на община Русе, детски градини, социални домове ясли ще бъде указано биоразградимите отпадъци да се събират и да се изнасят. Ще се направи кампания по търговските обекти, магазини, хипермаркети, древни обекти, всички биоразградими отпадъци също ще бъдат раздадени такива съдове, за да може да се носят в анаеробната инсталация. На кметовете на кметства и на пълномощниците се осигурява по още един работник, за да се коси още по-усърдно и цялата биомаса да заминава също към съоръжението, където освен анаеробна инсталация има за 4000 тона годишно и компостираща такава. По отношение на Клетка 4, имаме задание и трябва да се върви към пускане на процедура за проектиране. Това са отговорите ми на Вашите въпроси.

**Акад. Христо Белоев:** Благодаря. Няма други изказвания, въпроси. Гласуваме точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 209**

На основание чл. 21, ал.2, във връзка с ал. 1, т.12 от ЗМСМА, във връзка с чл. 79, ал.4 от Закона за опазване на околната среда и във връзка с чл. 52, ал.1, ал.3, т.2 и ал.8 от Закона за управление на отпадъците, Общински съвет – Русе реши:

1. Приема Актуализирана програма за управление на отпадъците на Община Русе за периода 2021-2028 г.

**Точка 15**

**К.л. № 191 Изменения и/или допълнения на нормативни актове на Общински съвет – Русе, предвиждащи актовете за установяване на административни нарушения да се съставят от Специализирано звено „Инспекторат, охрана, обществен ред и сигурност“ /СЗ „ИООРС“/**

**Акад. Христо Белоев:** Елена.

**Г-жа Елена Тодорова:** Уважаеми общински съветници, касае се за промяна в наредби, приети от общинския съвет във връзка с промяната на наименованието на Специализираното звено „Инспекторат, охрана, обществен ред и сигурност“, като предишното наименование беше Специализирано звено „Контрол, охрана, обществен ред и сигурност“. Промяната е техническа и касае единствено промяната на името. В срока за обществено обсъждане не са постъпили предложения.

**Акад. Христо Белоев:** Благодаря. Елисавета Досева, изказване.

**Г-жа Елисавета Досева:** Уважаеми господин Председател, господин Кмете, колеги. Разбира се, че подкрепям, това задължително трябва да се случи, но искам да обърна внимание, че има наредби, в които не е упоменато звеното КООРС. Понастоящем би трябвало да стане инспекторат. Давам като пример Наредба 13 за гробищните паркове, където при нерегламентирани дейности би трябвало съответно да се поемат съответните наказания. И тъй като в тази наредба предполагам и други да има, не с всички съм така подробно запозната, дали е възможно да фигурира изречение от сорта: „Звеното изпълнява функции по наредбите на общината, касаещи дейността й.“ Защото последващо трябва разбира се промяна в Наредба 13, за да влезе това нещо, да стои. Знаете всички процедурата каква е. Благодаря.

**Акад. Христо Белоев:** Благодаря. Иван Иванов.

**Г-н Иван Петров Иванов:** Уважаеми господин Председател, уважаеми господин Кмете, уважаеми колеги. Убеден съм, че няма нито един от нас, който да не желае града да е едно по-уредено, по-сигурно и по-спокойно място. И необходимостта от ред и сигурност налагат ние все повече и повече да овластяваме общинските структури за ред сигурност. Но уважаеми колеги, както често става в живота, пътят към ада е осеян с добри намерения и все по-често до нас достигат сигнали, в които ще ме извините, просто ще цитирам гражданите, служители на тези две служби си позволяват „мачовски“ неадекватни и неправомерни действия в прилагане на наредбите. Което уважаеми колеги, налага да си зададем въпроси относно подбора, обучението и контрола над тези кадри. В този ред на мисли, за да не ставам досаден по темата, призовавам обществеността и администрацията естествено да молим гражданите за една по-сериозна обратна връзка към общината за подобен род неправомерни действия. И за да не взимам думата отново колеги. Понеже в предни мои изказвания стана въпрос за кадрите и за хората, обезлюдяването и така нататъка, тази сутрин научих една новина, която ме потресе. Броя деца, които ще бъдат сега в детските градини спрямо миналата година са с 40% по-малко. Благодаря ви.

**Акад. Христо Белоев:** Кметът на общината.

**Г-н Пенчо Милков:** Уважаеми господин Председател, уважаеми колеги, уважаеми господин Иванов. Вижте, дали полицаите били прекалено общинските или държавните прекалено взискателни и прекалено мачовци. Ами на всеобщото хулиганство, на всеобщото унищожение на публично имущество и незачитане на правилата, на допуснатото 30 години всеки да си прави каквото си иска, аз само бих казал едно. Всеки общински съветник е добре дошъл да се запознае с колегите инспектори и колегите общински полицаи, да присъстват сутрин на една оперативка, както аз съм отишъл и съм присъствал и да прецени каква е тяхната мотивация за работа и срещу какво се опълчват всеки ден, когато им се блещят, снимат ги с телефони и нагло десетки и стотици хора всеки ден поставят себе си над закона, над морала и над правилата в нашата общност и това трябва да спре. И аз съм казал и на общинските полицаи и на инспекторите, че кметът стои зад тях. И разбира се, ако някой от тях наруши закона, той ще си понесе своята отговорност. Но на първо място господин Иванов, да се обърнем към хората, не за обратна връзка, а да спрат и да се замислят, когато изискват уважително отношение, те уважават ли хората и нас, когато газят, мачкат, рисуват, чупят и само ще ви кажа, че в кръговото топлинния остров, докато го сложим съоръжението и моментално изтръгнаха флашките, чупят. Е на това нещо какъв ред? Всеки общински полицай, всеки инспектор трябва да знае, че кметът стои зад него и искам легитимно да се прилага реда в тази общност. Благодаря ви.

**Акад. Христо Белоев:** Благодаря. Няма други изказвания, гласуваме точката. Енчо Енчев.

**Г-н Енчо Енчев:** Господин Белоев, само една кратка реплика към господин Иванов по отношение на броя на децата. Миналата година към настоящия момент в детските градини имахме записани 4 200 деца, тази година са 130 деца по-малко. Не са 1000 и отгоре, 130 в момента. Да, но е обезпокоителна тенденцията за рязко намаляване броя на децата. Основно първа група.

**Акад. Христо Белоев:** Да, гласуваме точката.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 210**

На основание чл. 21, ал. 2, във връзка с чл.21, ал.1, т. 23 от ЗМСМА, във връзка с чл. 8 и чл. 15, ал. 1 от ЗНА и чл.79 от Административно процесуалния кодекс (АПК), общинският съвет реши:

1. Приема Наредба за изменение и допълнение на Наредба № 3 за организация и развитие на комунално-битовата дейност в Община Русе, както следва:

§ 1. В Чл. 29, ал. 3 от наредбата израза СЗ „КООРС“ се заменя със СЗ „ИООРС“.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. В Наредба №4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе се прави следното изменение и допълнение: В §. 1, т. 3 от ПЗР на наредбата израза „звено “Контрол за опазване на обществения ред и сигурност” се заменя със „звено “Инспекторат, охрана, обществен ред и сигурност”.

§ 3. В Наредба № 5 за търговската дейност на територията на Община Русе се прави следното допълнение: В чл. 25, ал. 1 от наредбата израза „звено “Контрол, охрана, обществен ред и сигурност” се заменя със „звено “Инспекторат, охрана, обществен ред и сигурност”.

§ 4. В Наредба №7 за реда и условията за разполагане на преместваемите обекти, на рекламно-информационните и монументално-декоративните елементи, и за осъществяване на рекламната дейност на територията на Община Русе се правят следните допълнения:

1. В чл. 83, ал. 1 от наредбата изразът „звено „КООРС” се заменя със СЗ „ИООРС“.
2. В чл. 83, ал. 2 изразът „звено „КООРС” се заменя със СЗ „ИООРС“.
3. В чл. 85, ал. 2 изразът „звено “Контрол, охрана, обществен ред и сигурност” се заменя със звено “Инспекторат, охрана, обществен ред и сигурност”

§ 5. Наредба №15 за управление на дейностите с битови, строителни и масово разпространени отпадъци на територията на Община Русе изразът СЗ „КООРС“ се заменя със СЗ „ИООРС“.

§ 6. В Наредба №17 за символиката на Община Русе чл. 77 изразът „звено „КООРС” се заменя със СЗ „ИООРС“.

§ 7. В Наредба №18 за обществения ред при ползване на превозни средства на територията на Община Русе чл.34, ал.1 изразът „звено „КООРС” се заменя със СЗ „ИООРС“.

§ 8. В чл. 21, ал. 1 на Наредба №26 за притежаване, отглеждане и контрол на животни на територията на Община Русе изразът „звено „КООРС” се заменя със СЗ „ИООРС“.

§ 9. В Чл. 36, ал. 1 от Наредба №30 за изграждането и опазване на зелената система на Община Русе изразът КООРС се заменя със СЗ „ИООРС“.

§ 10. В чл. 35 от Наредбата за опазване на околната среда на територията на Община Русе се правят следните изменения и допълнения:

1. В алинея 1 изразът СЗ „КООРС“ се заменя със СЗ „ИООРС“.
2. Алинея 3 изразът СЗ „КООРС“ се заменя със СЗ „ИООРС“.

**Точка 16**

**К.л. № 210 Корекция на Бюджета на Община Русе за 2024 година**

**Г-жа Йоанна Джамбазова:** Уважаеми господин Председател, уважаеми господин Кмет, уважаеми общински съветници. Корекцията за този месец е изключително кратка. Тя засяга бюджетите на 3 от нашите малки населени места. В първата точка осигуряваме за Кметство Ново село тракторна косачка и колонен климатик, като ги включваме в инвестиционната програма. Във втора точка за Кметство Просена и Ястребово засяга параграфи, които са свързани с възнагражденията и осигурителните вноски. Благодаря ви.

**Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 211**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общински съвет – Русе реши:

**I. Разходи – местни дейности**

ФУНКЦИЯ „Общи държавни служби“

Дейност 122 „Общинска администрация“

§5203„Придобиване на друго оборудване, машини и съоръжения“ +3 031 лв.

Обект: „Колонен климатик 24 000 BTU, Клас А++ за км. Ново село“ +3031 лв.

**Всичко за дейност: +3 031 лв.**

**Всичко за функция: + 3 031 лв.**

ФУНКЦИЯ „Жилищно строителство, благоустройство, комунално стопанство и опазване на околната среда“

Дейност 619 „Други дейности по жилищното строителство, благоустройството и регионалното развитие“

Кметство Ново село

§10-30 „Текущ ремонт“-8 281 лв.

**Всичко за дейност: -8 281 лв.**

Дейност 622 „Озеленяване“

Кметство Ново село

§52-03 „Придобиване на друго оборудване, машини и съоръжения“ +5 250 лв.

Обект: „Тракторна косачка“ за км. Ново село +5250 лв.

**Всичко за дейност: +5 250 лв.**

**Всичко за функция: - 3 031 лв.**

ФУНКЦИЯ „Разходи некласифицирани в другите функции“

Дейност 998 „Резерв“

§0098 „Резерв за непредвидени и неотложни разходи“ - 10 133 лв.

**Всичко за дейност: - 10 133 лв.**

**Всичко за функция: - 10 133 лв. Всичко разходи местни дейности: - 10 133 лв.**

**III. Разходи ДД дофинансирани с общински приходи**

ФУНКЦИЯ „Общи държавни служби“

Дейност 122 „Общинска администрация“

§01-01 „Заплати и възнаграждения на персонала нает по +8 500 лв.

трудови правоотношения“

Кметство Просена +4 284 лв.

Кметство Ястребово+4 216 лв.

§05-51 „Осигурителни вноски от работодател за ДОО“ +1 633 лв.

Кметство Просена +823 лв.

Кметство Ястребово +810 лв.

**Всичко за дейност: +10 133 лв.**

**Всичко за функция: +10 133 лв.**

**Всичко разходи ДД дофинансирани с общински приходи +10 133 лв.**

**Всичко разходи по бюджета: 0 лв.**

**Точка 17**

**К.л. № 211 Приемане на бюджетна прогноза 2025-2027 г. – местни дейности на Община Русе**

**Акад. Христо Белоев:** Госпожа Джамбазова.

**Г-жа Йоанна Джамбазова:** На вашето внимание е прогнозата за 2025-2027 година за местни дейности. Тя е разработена в съответствие с изискванията на действащите нормативни документи, като са отчетени настъпилите промени било то структурни в нормативната уредба, свързани с оптимизация на дейностите ни, като са изключени еднократните разходи, които са включени в разчетите за 2024 година. Спазени са изискванията при планирането на средносрочната цел за придържане към балансирано бюджетно салдо. Прогнозата е разписана в 9 приложения, които са по макети на Министерство на финансите. Първото приложение е Приложение 8 от указанията, съдържа информация за годишния отчет за 2023 година, бюджета за 2024 година и прогнозни данни за периода 2025-2027 година за местни дейности. В приходната част на приложението е прогнозирано съобразно закона за местните данъци и такси на база на реалистична оценка и след извършен анализ на събираемостта, като са разграничени приходите с еднократен характер. Разходната част изготвена по функции и групи, като е съобразена с тенденциите в разходите от предходните 2 години без да са предвидени разходи за дофинансиране на делегираните от държавата дейности. По отношение политиката на доходите за периода 2025-2027 година разчетите за размера на разходите за персонал са изготвени на база на нивото на утвърдените с нормативни актове размери на възнагражденията. Отчетен е и размерът на минималната работна заплата за 2024 година в размер на 933 лева и са отразени ефектите от допусканията за определяне на прогнозен размер на минималната работна заплата в съответствие с механизма по член 244 от Кодекса на труда, а именно за 2025 1052 лева, за 2026 1146 лева, а 2027 година запазва нивото на 2026. По отношение на максималния осигурителен доход, той се предвижда за 2025 г. да е 4130 лева и за 2026 да е 4430 лева. През 2025 прогнозният период не е разчетен резерв за непредвидени и неотложни разходи, което носи риск за нормалното функциониране на общинските дейности. Второто приложение Приложение 1а е прогноза за показателите за поети, ангажименти и задължения за разходи. От него е видно, че показателите са в съответствие с ограниченията по член 94, алинея 3, точка 1 и 2 от Закона за публичните финанси. Трето Приложение 3в е ново за тази бюджетна прогноза и е свързано с обектите от инвестиционната програма за общински проекти във връзка с член 107, алинея 13 от Закона за държавния бюджет. Приложение 6г. Това е прогнозата за общинския дълг и дава информация за движението на дълга за прогнозния период, както за усвояване, така за погасяване на главница и лихви. Приложение 8а също е ново тази година и е във връзка с ефекта от изменението на минималната работна заплата. Останалите 4 приложения 6а, 6б, 6в и 10а съдържат данни и прогнози на 3 лечебни заведения, включени в списъка на юридическите лица, контролирани от държавата в сектор държавно управление. Това са Центъра за психично здраве, Специализираната болница „Доктор Димитър Граматиков“, Комплексния екологичен център. Важно е да се отбележи, че нестабилната политическа обстановка, инфлацията и всички негативни икономически фактори влияят за повишаване на разходите във всички сфери на бюджетния процес. Благодаря ви.

**Акад. Христо Белоев:** Благодаря. Изказвания няма. Гласуваме точката.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 212**

На основание чл.21, ал.2, във връзка с чл.21, ал.1, т.12 от ЗМСМА, чл. 83, ал.2 от Закона за публичните финанси и чл.16 от Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, Общински съвет – Русе реши:

**Приема:**

І. Прогноза за период 2025-2027 годинана постъпленията от местни приходи и на разходите за местни дейности – Приложение №8 от Указанията на Министерство на финансите БЮ №1/19.02.2024 г.

ІІ. Прогноза на показателите за поети ангажименти и за задълженията за разходи на община Русе за периода 2024-2025 година - Приложение 1а от Указанията на Министерство на финансите БЮ №1/19.02.2024 г.

ІІІ. Прогнозен размер на капиталовите разходи по Инвестиционната програма за общински проекти за периода – Приложение №3в от Указанията на Министерство на финансите БЮ №1/19.02.2024 г.

ІV. Консолидирана информация по Приложение №6а - Прогноза за намерения за поемане на задължения чрез договори за финансов лизинг и други форми на дълг за периода 2025-2027 г. – съгласно Указанията на Министерство на финансите БЮ №1/19.02.2024 г.

V. Консолидирана информация по Приложение №6б - Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2025-2027 г. – съгласно Указанията на Министерство на финансите БЮ №1/19.02.2024 г.

VI. Консолидирана информация по Приложение №6в -Справка за разходите за лихви на начислена основа по обслужване на заемите на база действащи договори за заеми и намерения за поемане на задължения по нови договори за заеми за периода 2025-2027 г.- съгласно Указанията на Министерство на финансите БЮ №1/19.02.2024 г.

VIІ. Прогноза за общинския дълг (включително и намеренията за поемане на нов дълг) и разходите за лихви по него за периода 2025-2027 година - Приложение №6г от Указанията на Министерство на финансите БЮ №1/19.02.2024 г.

VIII. Справка за ефекта от увеличението на минималната работна заплата за периода 2025 – 2027 г. по бюджета на общината - Приложение №8а от Указанията на Министерство на финансите БЮ №1/19.02.2024 г.

IX. Консолидирана информация по Приложение 10а „Прогноза за приходите и разходите на нефинансовите предприятия за периода 2025-2027 г. и за активите и пасивите им към 31 декември на съответната година“, съгласно Указанията на Министерство на финансите БЮ №1/19.02.2024 г.

**Точка 18**

**К.л. № 186 Приемане на Годишен план на дейностите за подкрепа за личностно развитие за 2024 г. за изпълнение на Общинската стратегия за подкрепа за личностно развитие на децата и учениците в Община Русе (2023-2024)**

**Акад. Христо Белоев:** Енчо Енчев.

**Г-н Енчо Енчев:** Господин Председател, уважаеми общински съветници, общинска администрация поддържа направеното предложение за приемане на Годишен план за дейността за подкрепа на личностно развитие за 2024 година, за изпълнение на общинската стратегия за подкрепа на личностното развитие, която е приета от общинския съвет. Планът е съгласуван с колегите от Регионалното управление по образование, защото реално двете институции, Регионалното управление по образование и община Русе със своите поделения ще работят за изпълнение на плана. В плана, който е представен в табличен вид са представени основни цели, мерки, дейности, очаквани резултати, срокове, начин на финансиране. Така че, вие сте запознати с това. На 5 от постоянните комисии беше докладван плана. Предлагам ви да го приемете. Благодаря.

**Акад. Христо Белоев:** Да, благодаря. Митко Кунчев, изказване. Да, от името на група.

**Г-н Митко Кунчев:** Уважаеми господин Председател, уважаеми господин Кмет, уважаеми дами и господа общински съветници. Вземам думата, тъй като този план е изключително важен за нашата общност. Всъщност той е вторият за втората година от стратегията, която е приета. Тя е била приета от общинския съвет предишния през месец Юни. След това през месец Юли е бил приет първия план, плана за първата година. Въпреки че в закона пише, че трябва да се приеме до 30.07, но така са решили колегите да го приемат през месец Юли, а не през месец Април, нали? По-важно е да се свърши работата все пак. Сега приемаме за втората година плана. Всъщност той има характер на коригиращ. Би трябвало когато изтече първия план първата година да се направи анализ на свършената работа. До каква степен са постигнати целите на стратегията и тогава да се направи новия план. За съжаление не ни беше предоставен някакъв отчет за изпълнението на първия план, нито някаква информация до каква степен са постигнати целите и чак тогава да се създаде този вторият план. По принцип не е ясно дали въобще трябва да има някакъв отчет, но като сравнение искам да обърна само внимание, че малко по-надолу в нашия дневен ред има Годишен отчет на читалищата.Читалищата имат бюджет около милион и половина лева общо и вижте какъв отчет е направен с 3 екселски таблици и приложения. Този план тук обхваща всички образователни институции, бюджета на които е 94 милиона лева по памет, нали тоест много по-голям и няма отчет за дейността. Добре е да се има предвид, че трябва да се отчете дейността. В тази връзка искам просто да препоръчам на колегите и на кмета на общината да бъдат информирани институциите навреме, че трябва не просто да изпълнят плана и трябва да представят отчет. Незабавно трябва да се информират и да речем Януари месец трябва да бъде събран отчета от всички, Февруари да бъде направено обобщение, да се подготви анализ на потребностите от подкрепа. Март месец трябва да се приеме новата стратегия, за да може Април месец да влезем в срок и да приемем за следващата година плана. Тоест, трябва да има малко по-ясен график, тъй като институциите трябва да изпълняват този план, той е важен за нашата общност. И накрая искам да обърна само внимание, че трябва все пак да се внимава в текстовете. Този план е копи-пейст от предишния от първата година. Има десетина-петнадесет думи разлика и специално в Оперативна цел 1, Мярка 9 е посочено, тук ще цитирам: „Познаване от страна на общините на Наредба 13.“ Сега това или е някаква проста грешка, трябва да бъде община Русе или нашият план се отнася и за други общини, така че пожелавам успех на колегите в изпълнението на плана. Той е изключително важен, иначе е добре направен. Обръщам внимание, че има индикатори там числа, които така облекчават после отчета. Той може да бъде правен много лесно, ако се прави този план във формата на план-отчет като екселска таблица, много лесно се попълва и лесно се обобщава после. Благодаря, успех при изпълнението на плана.

**Акад. Христо Белоев:** Благодаря. Енчо Енчев.

**Г-н Енчо Енчев:** Уважаеми господин Кунчев, Вие не сте наясно с технологията на изготвяне на тоя план, но планът се изготвя по предложение на всички посочени по-долу институции - училища, детски градини, центрове за подкрепа на личностно развитие, спортни школи и тъй нататък. Всички институции представят своите предложения към плана, но заедно с анализ от изпълнението на дейности през предходната година и съобразно това общинска администрация заедно с колегите от Регионалното управление по образование, изготвяме плана за следващия период, така че по този начин нещата се случват. Сега, казвате Вие имало там какви думи. Ами целите са едни и същи. Ние в момента нямаме кой знае каква промяна тука. Знаете в училище че това е една консервативна система и до голяма степен както в училище, така и в болницата ние осъществяваме в общи линии по един и същи начин, както образованието, така и лечението. Като дойдат нововъведения се опитваме да ги вкараме и тях. Благодаря за вниманието.

**Акад. Христо Белоев:** Да, заповядайте.

**Г-н Митко Кунчев:** Не съм говорил за технологията кое как се прави. Само обърна внимание, че не ни беше представен никакъв отчет. Разбрахте ли? Не беше представен. Беше хубаво да има отчет, анализ, да се каже кое е свършено, до каква степен. Това съм казал, нали? Иначе дано всичко да е наред.

**Акад. Христо Белоев:** Благодаря. Росица Георгиева, изказване.

**Г-жа Росица Георгиева:** Уважаеми общински съветници, уважаеми господин Председател, уважаеми господин Кмет. Напълно подкрепям изказването на господин Енчев по отношение на технологията на изработване на плана. Да, за нас българите е характерно да разбираме от всичко. За съжаление текстовете, които касаят разработването на плана и даването на обща и допълнителна подкрепа господин Кунчев, са регламентирани в Наредбата за приобщаващо образование, която за разлика от останалите наредби, както и Наредбата за финансиране, се приема от Министерски съвет, не е от министъра на образованието и науката. Тези текстове и предложения, които са направени за дейности, са съобразени с възможностите на образователните институции, на центровете за подкрепа за личностно развитие, на центъра за специална образователна подкрепа, защото трябва да правим разлика между общата и допълнителната подкрепа, която трябва да предлагаме. Така че, колегите са свършили наистина една обемна работа по отношение на това да съпоставят подкрепата, която се дава на територията на образователните институции, да я включат в един план, за който те имат задачата и ангажимента да следят за неговото изпълнение. И смятам, че да, винаги можем да търсим грешка в работата на общинска администрация, но искам да ви кажа, че тази работа е твърде огромна, обемна и се прави от хора, които са специалисти в сферата. Благодаря ви.

**Акад. Христо Белоев:** Благодаря. Няма други изказвания. Пламен Рашев, извинявам се. Заповядайте.

**Г-н Пламен Рашев:** Уважаеми господин Председател, уважаеми господин Кмет, уважаеми колеги. Изказването е свързано с един принципен въпрос, който според мен ще повторя един по-предишен председател на общинския съвет, който казваше, че комисиите са лаборатория, в която ние трябва да задаваме въпроси и да отговаряме на възможно повече въпроси. Искам да подчертая, че в нашата комисия по младежта и спорта този въпрос мина като бързия влак. Не за друго, може би тогава, защото закъсня господин Кунчев, но ако има такива важни въпроси свързани с конкретика, с таблици, с числа, е хубаво тези неща да се изчистят още по време на комисиите. Не че сега не може да се задават въпроси, може. Нотака съм забелязал, че когато предварително се зададат въпроси, уважаемата администрация е длъжна да го направи своевременно. В този смисъл, моето желание и призив към всички колеги е да участваме активно в комисиите.

**Акад. Христо Белоев:** Благодаря на господин Рашев. Да, това е наистина нещо, което трябва да се върши в комисиите. Други изказвания няма. Гласуваме точката.

**КВОРУМ – 50. С 48 „за“, 0 „против“ и 2 „въздържали се“ се прие**

**РЕШЕНИЕ № 213**

На основание чл. 21, ал. 2, във връзка с ал. 1, т. 12 и чл. 17, ал. 1, т. 3 от ЗМСМА и на чл. 197, ал. 3 от ЗПУО, Общински съвет Русе реши:

1. Приема Годишен план на дейностите за подкрепа за личностно развитие за 2024 г. за изпълнение на Общинска стратегия за личностно развитие на децата и учениците на територията на Община Русе (2023-2024).

**Точка 19**

**К.л. № 190 Определяне на състав на Съвета по въпросите на социалните услуги по чл. 27, ал. 1 от Закона за социалните услуги**

**Акад. Христо Белоев:** Господин Недев, заповядай.

**Г-н Димитър Недев:** Уважаеми господин Председател, уважаеми общински съветници.Предлагам на вашето внимание новия състав на съвета по социални услуги. За това моля да подкрепите решението и състава на съвета.Това се предизвиква поради настъпилите промени в трудовите и служебни правоотношения на голяма част от предишния съвет, както и избора на нов общински съвет и смяна в ръководителите на местни структури. Благодаря за вниманието.

**Акад. Христо Белоев:** Благодаря. Изказвания няма. Гласуваме точката.

**КВОРУМ – 50. С 49 „за“, 0 „против“ и 1 „въздържали се“ се прие**

**РЕШЕНИЕ № 214**

На основание чл. 21, ал.1, т. 23 от Закона за местното самоуправление и местната администрация, чл. 27, във вр. с чл. 26, т. 3-7 от Закона за социалните услуги, Общински съвет -Русе реши:

Определя нов състав на създадения с Решение №546, прието с Протокол №23/17.06.2021 г. и променен с Решение № 882, Протокол № 32/19.04.2022 г. и Решение № 1201, Протокол № 44/24.01.2023 г. на Общински съвет Русе, на Общински съвет Русе съвет по въпросите на социалните услуги, както следва

1. Димитър Недев – зам.-кмет „Социални дейности, здравеопазване и транспорт“;
2. Милена Влахова – директор дирекция „Социални и здравни дейности“, община Русе;
3. Катя Петрова – началник отдел „Социални дейности“, община Русе;
4. Гергана Пашева – главен експерт в отдел „Социални дейности“, община Русе;

5. Мануш Димитров – полицейски инспектор в сектор „Опазване на обществения ред“, ОД МВР Русе;

5. д-р Милена Стоева-Китанова – главен експерт в дирекция „Медицински дейности“, РЗИ-Русе;

1. Милена Георгиева – старши експерт по приобщаващо образование, РУО-Русе;
2. Йоана Терзиева – директор на Дирекция „Бюро по труда“ Русе;

8. Нина Димитрова – началник отдел „Индивидуална оценка на хора с увреждания и социални услуги“ при ДСП Русе;

1. Антоанета Ябанозова – директор на секретариата на ОС на БЧК;
2. Елена Петкова – член на УС на Сдружение с нестопанска цел „Еквилибриум“;
3. Маргарита Събева – председател на УС на Фондация „Приятелска подкрепа“;

11. доц. д-р Свилена Рускова – ръководител катедра „Мениджмънт и социални дейности“, РУ „Ангел Кънчев;

1. Росица Кръстева – член на Общински съвет Русе;
2. Владо Владов – член на Общински съвет Русе ;
3. Георги Гаев – председател на СК „Олимп – спортът е равнопоставен“;

13. Милица Иванова – Управител на Център за настаняване от семеен тип за пълнолетни лица с психично разстройства „Света Петка“;

**Точка 20**

**К.л. № 192 Разкриване на втора яслена група към Детска градина „Снежанка“ – Русе в кв. „Дружба“ 3, зад блок № 4**

**Акад. Христо Белоев:** Заповядайте, господин Енчев.

**Г-н Енчо Енчев:** Благодаря, господин Председателю. Уважаеми общински съветници, общинска администрация поддържа направеното предложение. Имаме деца, които биха могли да се запишат. Имаме помещение в Детска градина „Снежанка“. Имаме възможност да го направим. По този начин ще подобрим услугата и ще задоволим желанието и на необхванати деца и родители. Затова ви предлагам да подкрепите предложението.

**Акад. Христо Белоев:** Този път има деца. Изказвания няма. Гласуваме точката.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 215**

На основание чл. 21, ал. 1, т. 23 и ал. 2 от ЗМСМА, чл. 24, ал. 3 от ЗПУО и чл. 119, ал. 2 от Закона за здравето, във връзка с чл. 6, ал. 5 от Наредба № 26 от 18.11.2008 г. за устройството и дейността на детските ясли и детските кухни и здравните изисквания към тях, Общински съвет – Русе реши:

1. Дава съгласие Община Русе да разкрие яслена група за деца от 10 месечна до тригодишна възраст, към Детска градина „Снежанка“ – Русе, с адрес: кв. „Дружба“ 3 зад блок 4, считано от 15.09.2024 г.

2. Възлага на Кмета на Община Русе да издаде Заповед за разкриване на яслена група, считано от 15.09.2024 г. към Детска градина „Снежанка“, с адрес: кв. „Дружба“ 3 зад блок 4.

3. Възлага на Кмета на Община Русе да изпрати решението на Общинския съвет Русе до министъра на финансите и до директора на Регионална здравна инспекция – Русе.

**Точка 21**

**К.л. № 193 Увеличаване на извънщатната численост на Регионален исторически музей –Русе**

**Акад. Христо Белоев:** Господин Енчев.

**Г-н Енчо Енчев:** Уважаеми общински съветници, поддържаме направеното предложение. Тук е и професор Ненов. Ако е необходимо, той би могъл да направи някои допълнителни разяснения, но той също присъства и на комисиите, така че ви призовавам да подкрепите предложението. Благодаря ви.

**Акад. Христо Белоев:** Ако има въпроси, да. Изказвания? Орлин Дяков.

**Г-н Орлин Дяков:** Господин Кмет, господин Председател, уважаеми колеги. Ще бъда абсолютно кратък. Аз предлагам да подкрепим това предложение, тъй като аз познавам едно от местата, става въпрос за Червен. Там има остра необходимост от наистина облагородяване най-общо казано на мястото. Само да ви кажа, че тези места за които става въпрос в материала са как да кажа, едни от основните за културния туризъм в нашата област, защото две от тях са в община Иваново. Но трябва да дойдете да видите крепостта в Червен петък, събота и неделя. Там има поне хора, които говорят на 10 езика. Тъй като познавам мястото, според мен с назначаването на тези хора ще увеличим и възможността да влязат повече приходи в Историческия музей в Русе. Благодаря ви. **Акад. Христо Белоев:** Благодаря. Няма други изказвания. Гласуваме точката.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 216**

На основание чл. 21, ал. 2, във връзка с чл. 21, ал. 1, т. 23 от ЗМСМА и чл. 17, т. 5 от ЗМСМА Общински съвет – Русереши:

Дава съгласие за увеличаване на извънщатната численост на Регионален исторически музей – Русе с 4 /четири/ бр. за сметка на собствените приходи на музея.

**Точка 22**

**К.л. № 194 Годишен отчет по Програмата за развитие на читалищната дейност на територията на Община Русе за 2023**

**Акад. Христо Белоев:** Заповядайте.

**Г-н Енчо Енчев:** Благодаря, господин Председателю. Уважаеми общински съветници, в изпълнение на член 26, алинея 5 от Закона за народните читалища внасяме за разглеждане отчетите за дейността на народните читалища в община Русе през 2023 година. Приложенията внасяме отчетите по начина, по който те са представени в общинска администрация. Благодаря.

**Акад. Христо Белоев:** Благодаря. Изказвания. Орлин Дяков.

**Г-н Орлин Дяков:** Уважаеми колеги, това е материал, който голяма част от нас знаем, които са били общински съветници може да се нарече рутинен. Тоест, ние приемаме този отчет. Напълно наясно сме, че ние нямаме никакви законови механизми да влияем на читалищата. Те си имат закон, имат си своите там ръководства, но затова пък искат от нас едни 40 000 лева на година. Мисля, че не бъркам цифрата, господин Милков. И ние като гумен печат трябва да подпечатваме всичко, което те ни дават, да се съгласяваме с всичко и аз не съм съгласен с това. Винаги съм мислил, че общинският съвет е мястото, където трябва да се решават основно проблемите на айде най-общо казано на града и винаги съм искал комуникацията между общината и читалищата да бъде много по-добра и да бъдем в общият път на културното развитие на града, най-клиширано да го кажа. Това според мен не се получава, тъй като както казах ние нямаме никакви законови механизми да влияем на решенията на тези структури. Прегледах внимателно отчета и се натъкнах на следните абсурди. Читалище „Зора“ е отчело 0 брой художествени състави и едновременно с това 18 броя участие на художествени състави.Как става тази работа като нямаш художествени състави да имаш 18 участия? Прибавям също, че имат 65 броя организирани публични прояви в седалището. Като махнем летните месеци, защото тогава не се случват, приблизително се получават по 6 събития на базата на Читалище „Зора“ на месец. 6 неща са се случвали на това място на месец. Аз не съм чувал за нито едно от тях. Не знам дали някой е чувал нещо за това. Считам, че това е некоректен отчет. Считам, че в голяма степен се подценява нашето присъствие в как да кажа, в ръководството на тези структури. Другата ми забележка е, че общо 67 000 лева, мисля че не бъркам цифрата са усвоени по проекти финансирани извън това което получават от държавата и от общината. Ако може от група, господин Председател.

**Акад. Христо Белоев:** Да, заповядай.

**Г-н Орлин Дяков:** Това е една много малка цифра. Като аз изключвам читалищата, които са от малките населени места. Има читалища, които имат 8 спечелени проекта от малките населени места, 11 спечелени проекта от малките населени места. А, в града 1-0-1-0. Моето предложение към вас е да направим разделно гласуване.Тоест, да отделим Читалище „Зора“, което според мен е попълнило некоректни данни от общата група читалища. Проверил съм, в смисъл гледал съм. Не мисля, че в другите има някаква некоректност, тъй като в края на краищата не мога и да проверя всичко. Този мониторинг е изключително труден, но според мен при първото читалище има фрапантна, айде не мога да го нарека грешка, ами фрапантно безразличие към това, което ни представят. Моето предложение е, тъй като доколкото разбрах до 10 май трябва да се приеме този отчет. Не бива тези, които са коректни, които наистина работят. Пак повтарям, особено в малките населени места, там това читалище е културния дом. Всичко, което се случва в малкото населено място се случва там. И според мен и от това, което аз съм виждал там се работи много активно. Предлагам разделно гласуване, да отделим отчета на Читалище „Зора“ от отчетите на другите читалища. И искам от тази трибуна да им кажа. Знам, че имате свой закон, знам че имате свои управителни органи. Много ви моля най-общо казано, вземете та се събудете и почнете да вършите нещо, което да се вижда и да е ясно. Защото се вземат пари от наеми, вземат се пари от имоти, вземат се пари от аренди и ние не можем и нямаме право да разберем защо, къде и по какъв повод отиват тези пари. Аз не знам кому, къде и как се отчитат наистина.Но някак си трябва да се набъркаме в тази работа.Благодаря.

**Акад. Христо Белоев:** Благодаря. Господин Пенчо Милков. Не, други съветници няма.

**Г-н Пенчо Милков:** Уважаеми господин Председател, уважаеми колеги, уважаеми господин Дяков. Аз благодаря, че взехте отношение. Абсолютно се придържам и се солидаризирам. Обръщам внимание на всички колеги общински съветници, че в Русе има едно-единствено читалище. Не знам дали не е и в България, което стои заключено по 24 часа и това е Читалище „Зора“. Едно читалище, което десетки години назад е посрещало много хора, дошли да живеят в Русе и е било духовен център и ги е изграждало като личности, четейки периодика, книги. В момента по недопустим начин стои заключено. Многократни срещи сме правили и аз и господин Енчев с ръководството на читалището. Ние чуваме единствено, че общината няма право да се меси в организацията на работа на читалищата, че те са свободни. Общината е пращала хора да й помагат за електрически проблеми, за най-различни въпроси във връзка с читалищата. Конкретно това, освен тези 40 000 лева, които са за всички читалища, помагали сме им и неформално в ежедневен порядък, но поведението там е недопустимо. Изгониха се много състави, включително си позволиха да изгонят Духовия оркестър на община Русе, който години наред репетираше в тази сграда. И в момента ни се налага в Зала „Арена“ да правим специално помещение с обезшумяване, с всичко, разходи, разходи за община Русе. Така че, благодаря ви. Нашата битка не може да е видима с читалище или да става, но вие го направихте по най-добрия начин тук пред колегите. Моята молба е наистина да се гласува разделно и това да бъде един въпрос, който да се постави вече пред обществото. Тази врата да се вземе да се отключи, да се отвори, идва топло време. Най-хубаво е така да стои отворена да влизат гражданите вътре. Благодаря ви.

**Акад. Христо Белоев:** Благодаря. Изказване, Искрен Веселинов. Господин Енчев, тъй като решението е едно „Приема отчета…“, моля Ви да формулирате точно как да стане, с изключение на това или да бъде не приема отчета на, формулирайте ми ги. Искрен Веселинов.

**Г-н Искрен Веселинов:** Уважаеми господин Председател, уважаеми господин Кмете, уважаеми колеги. Председателят на Комисията по култура коректно формулира тези въпроси на самото заседание на комисията по култура, защото там бяха изтъкнати тези несъответствия и ние така получихме обещание от общинска администрация, че ще бъдат направени проверки. И всъщност сега не чуваме отговор на въпроса, защо в тази графа фигурира „0“, при условие, че включително и моето дете посещава формат там? Тоест, очевидно има състави там. Къде е грешката, в подадения отчет на читалището или нещо се е случило при нанасянето, попълването в табличен вид на отчета от общината. Също чакахме отговори за тези събития и в това отношение аз наистина преди да тръгнем да гласуваме и така да заклеймяваме едно или друго читалище и да обвързваме гласуването с нали тази неточност в отчета, бих искал да знам направена ли е тази проверка, която общинска администрация ни обеща?

**Акад. Христо Белоев:** Благодаря. Реплика, Орлин Дяков.

**Г-н Орлин Дяков /реплика/:** Да, на Комисията по култура се получи някакъв подобен спор. Значи, отделно от това, което каза господин Милков за Читалище „Зора“ аз мисля малко по-общо. Значи, някой трябва да бъде коректен и внимателен като нанася цифри и данни в тези отчети. Не може да се окаже, че има 0 състави и 18 изяви и общинска администрация да проверява. Защо трябва да проверява общинска администрация? Ама това не е задължение на общинска администрация да се занимава с отчета на читалището. Още повече господин Милков каза, че да не се бъркаме. Е да не се бъркаме, ами като не искате да се бъркаме правете коректни отчети. Това първо. И второ, знам, че има такъв състав и той не е лош, аз знам, че го има. Значи, или не е към тях, или има някакъв проблем с отчета и някой е безотговорен. Значи не е на общината. Тук общината според мен и администрацията трябва да обобщи данни дадени, това исках да кажа, от самите читалища. Общината няма да се занимава и администрацията с промяна на цифри, с ама защо сте писали това, защо не сте написали онова. Не е работа на общинска администрация според мен.Тя просто нанася онова, което са и дали. И защо и по какъв ред общинска администрация ще звъни и ще пита, ама защо сте написали това, ама не сте написали това. Общинска администрация няма, доколкото знам и се надявам да не бъркам, никакви законови права да се бърка в работата на читалищата. Аз мисля, че те си имат закон и тяхната работа е само да обобщят данни. Да, благодаря ви.

**Акад. Христо Белоев:** Благодаря. Елеонора Николова, изказване. Дуплика. Да, сега се появи дуплика.

**Г-н Искрен Веселинов /дуплика/:** Вижте, въпроса, който зададохме и тогава и който продължаваме да чакаме отговор е дали в отчета на читалището е подадена „0“ или по някаква причина след това тази „0“ се е появила в документа, който разглеждаме. Аз не бих влагал толкова страст в тази работа. Логичното е общинската администрация да общува, както и чуваме, че се опитва да общува с читалищата и да получава информация от тях. В края на краищата голяма част от културния живот на Русе се дължи благодарение на активността на читалищата.

**Акад. Христо Белоев:** Благодаря. Господин Енчев.

**Г-н Енчо Енчев:** Няколко думи да кажа аз докато колегите подготвят текста за решение. Сега, преди малко господин Милков каза, че с Читалище „Зора“ няма диалог. Как искате вие, ние когато се отказва диалог и няма такъв, когато ги каним в нашите кабинети и те идват и казват, ама ние не сме длъжни да идваме тук във Вашите кабинети, защото сме самоуправляваща се и независима институция и Вашето мнение не значи нищо за нас. Ние настояваме да се отключат вратите - те казват „гледайте си работата, няма да ги отключим.“ На мен ми се обаждат родители и деца, които отиват и звънят и никой не слиза да отвори. Ще продължаваме ли да търпим това нещо? Аз не знам от Възраждането насам досега да има друго читалище, което да е със заключена врата. За мен и за моите разбирания, може да са патриархални, но читалището трябва да е с широко отворена врата, да има детски глъч там, да има постоянно движение на хора, които ползват постоянно както библиотеки, така и книжния фонд, който е там, да са обхванати в най-различни форми. Как се осъществява това под ключ и то при положение, че читалището функционира в централната градска част, в идеалния център. Колеги, аз съм работил в квартал „Селеметя“ и съм бил директор на училище 20 години там. Ама, идете да видите Читалище „Георги Бенковски“, вратата му е отворена постоянно и там постоянно си влизат и деца, и т.н. Значи, в ромския квартал може да е отворена вратата и да се работи, а в идеалния център на Русе не може. Работил съм с Читалище „Ангел Кънчев“, идете да видите, там никога не се заключва врата, по какъв начин и как се работи. Сега тук приемаме, че има някои грешки. За мен също са парадоксални. Няма нито един посочен от тях художествен състав, а пък имаме брой участия на художествени състави 18. Не може от „0“ да стигнем до „18“. Пълна глупост е това и недоглеждане. По-нататък в отчета е записано, че едва ли не денонощно духовия оркестър ползва вместо три часа и половина ползва салона на читалището. Как така денонощно, като от началото на септември 3-ти или 5-ти септември духовия оркестър вече премести дейността си и той води своите репетиции в Зала „Арена Русе“, а не в читалището. Това нещо не е отразено тук. Вчера разговарях с господин Димчо Рубчев и той ми каза, ние напуснахме с удоволствие, защото се поставяха толкова тежки и различни искания, които ние не можеше и нямаше как да приемем, за да останем там. Нашата работа постоянно беше под един извънреден контрол и това нещо беше ненормално за нас, а иначе дейността ни е, работата ни е творческа, не може в такива условия да се развива творческа дейност. Искам да напомня, че преди това напусна друг един талантлив русенец, плюс това, който е и почетен гражданин на Русе - господин Вили Икономов. Защо напусна, защото със своите там певци и със своята дейност той също вдига шум и пречи на някого, защото има шум. Значи тук трябва според мен да стане промяна. Много пъти сме спорили с господин Дяков, обаче когато той е прав, как да кажа, че не е прав. Прав сте, господин Дяков и абсолютно приемам това, което Вие казахте. Благодаря.

**Акад. Христо Белоев:** Елеонора Николова, изказване. Заповядайте.

**Г-жа Елеонора Николова:** Уважаеми господин Кмет, уважаеми господин Председател, уважаеми колеги. Аз ще се съглася с предложението на господин Дяков, но с една промяна. Предлагам да поканим ръководството на читалището да го изслушаме, защото след като ще приемаме отчет, ние трябва да сме наясно. Явно, че Комисията по култура не е наясно и въобще работата на читалищата е нещо, което е много чуждо, както на ръководството на общината, така и на нас като общински съветници. В смисъл, какво се прави, колко полезна дейност, по какъв начин има субординация между общинския съвет и между читалищата? Това наистина е един въпрос, който за мен остава неизяснен. Аз нямам сантимент към специално това читалище. Още имам горещия спомен от обаждането на Гиньо Ганев и на Вяра Косева, и на двамата лека им пръст, тогава когато не беше уреден въпросът с финансирането и като чуех, че ми звънят по телефона не ми беше най-комфортното положение, но така или иначе това е едно читалище ситуирано в центъра на града. Ние трябва да имаме изисквания към него, затова предлагам действително да отложим приемането на отчета, но с едно изискване или в комисията по култура или пред нас, това ръководство да се яви и да каже какво се прави.

**Акад. Христо Белоев:** Да. Реплика, Орлин Дяков.

**Г-н Орлин Дяков /реплика/:** Точно това, госпожо Николова. За тази субординация се изказвам аз в момента и това искам да се промени коренно. Говорихме с господин Герасимов на комисията по култура да ги поканим и ще ги поканим, стига да се отзоват, но доколкото успявам да разбера, комуникацията не е много лесна. Но това не означава, че трябва да приемаме фалшиви и неверни данни. Ето аз не знаех за духовия оркестър и тези данни се появиха. Затова моето предложение за разделно гласуване остава и живот и здраве май месец ще ги поканим да разговаряме и да видим какво може да се направи и изобщо може ли да се прави нещо. Тоест, от комисията по култура като председател поемам ангажимент да създам някакъв повод за комуникация с тези хора и да видим как нещата могат да минат нормално русло. Благодаря ви.

**Акад. Христо Белоев:** Благодаря. Иван Иванов. Иван Петров Иванов.

**Г-н Иван Петров Иванов:** Уважаеми господин Председател, уважаеми господин Кмете, уважаеми колеги.Колкото и да не разбирам от материята в мен възниква следният въпрос. Защо ние даваме пари на това читалище след като то стои затворено?Значи, ние все пак отговаряме за парите на русенския данъкоплатец и на всичкото отгоре те да не се отзовават на призив за среща. Аз наистина недоумявам. Само 1-2 изречения, господин Председател, ако ми позволите, понеже в предното ми изказване споменах едни 40%. Само да конкретизирам, че става въпрос за набора на 3-та група във всички детски градини.

**Акад. Христо Белоев:** Благодаря. Кметът на общината.

**Г-н Пенчо Милков:** Уважаеми господин Председател, колеги, уважаеми господин Иванов. Вие предоставяте средствата не на читалището, формално сигурно така пише в сметката, но там наистина има живи деца, живи хора, които развиват самодейност. Там е примерно „Артистисимо“, Иглика Пеева и други състави. Така, сумите трябва да стигат до хората, които развиват самодейна дейност. Недопустимо е поведението на ръководството на читалището. По Закона за народните читалища, формално те са независими организации като църковно настоятелство. Нямате право, освен да им правите добро друго да правите нямате право и съответно и нито кметът, нито общинският съвет, можем само добро да правим и да се молим. Аз съм ги викал на разговор, бил съм уважителен, не съм срещнал това отношение. Към мене това не ме интересува, към хората, защото е заключен. И затова за мен неприемането на отчета е достатъчен жълт картон и те немедлено ще дойдат на разговор, защото този отчет трябва да се изпрати в министерството действително и на следващата сесия трябва примерно да се приеме, ако се оправи и ви дадат достатъчно на брой обяснения.

**Акад. Христо Белоев:** Да, да дойдат да отговорят.

**Г-н Пенчо Милков:** И друго да кажа тук пак по повод на това. Има две читалища, които са в крайно примерно несправедливо състояние. Това е „Гюнеш“ и „Стефан Караджа“, които примерно нямат такива по Закона за народните читалища помещения, които безплатно да ползват и бащиния, както тези и са под наем и ние вкарваме периодично предложения вие да ги освобождавате от този наем, защото не е честно. Те даже трябва да плащат и наем за помещенията. Така че и това просто да се види, че ние освен добро друго не можем да им правим и да благодарим за самодейността в тях.

**Акад. Христо Белоев:** Благодаря. Изказване, Мариян Димитров. Като изчерпим точката тогава почивката, тъй като вече сме 11:06-07 минути. И още едно изказване има, Семра Джиниева.

**Г-н Мариян Димитров:** Вземам думата, за да подкрепя предложението на госпожа Николова за изслушване на ръководството на читалището, на техен представител. Това първо. Второ, струва ми се, че сме на път да родим поредното юридическо недоносче. Значи, господин Дяков предложи да гласуваме разделно, обаче няма проект за решение. Проектът за решение го пише вносителят сега.

**Акад. Христо Белоев:** Да, написаха ми проект.

**Г-н Мариян Димитров:** Да, добре, ще гласуваме разделно, ясно как ще гласуваме. Това читалище ще остане без отчет ли? По-късно ще гласуваме само отчета на това читалище ли? Можем ли да отложим този отчет?

**Акад. Христо Белоев:** Нали преди малко кметът обясни, че още на следващата сесия трябва да дойдат да направят отчета, да си го донесат, да гласуват. Ще го гледаме. Как ще остане без отчет?

**Г-н Мариян Димитров:** И ще гласуваме отчет на читалището отделно, на това читалище на следващата сесия?

**Акад. Христо Белоев:** Ако така гласуваме днес…

**Г-н Мариян Димитров:** Ама не знам дали е възможно. Затова, дайте да направим почивката, да се направят консултации и след почивката да гласуваме. Това ми е предложението.

**Акад. Христо Белоев:** Реплика, Орлин Дяков. Значи, тук и почивка да правим, не ми е ясно какво ще решим, но…общинския съвет си решава как гласува.

**Г-н Орлин Дяков /реплика/:** Сега, господин Димитров, да обясня. Може ли само две секунди? Значи, материала е да приемем отчета на читалищата. Ако гласуваме разделно и отделим Читалище „Зора“ от останалите…

**Акад. Христо Белоев:** Господин Дяков, може ли само да, преди да, защото може да вземете отношение по този въпрос. Предложението е от администрацията: „Приема отчета за дейността на народните читалища в община Русе с изключение отчета на Читалище „Зора“. Това е предложението. Ако това се гласува, значи то се приема и Читалище „Зора“ ще трябва допълнително да внесе каквото е необходимо за следваща сесия. Ако това не се приеме, гласуваме другия текст, който е вкаран, че приемаме отчета на читалищата.

**Г-н Орлин Дяков /реплика/:** Според мен господин Председател, процедурата е малко по различна. Ако гласуваме разделно, тоест приемаме отчета на останалите читалища и след това гласуваме специално за Читалище „Зора“ и не приемем неговия отчет, резултата е същия. Не знам дали бях достатъчно ясен. Аз мисля, че това е процедурата.

**Акад. Христо Белоев:** То е същото. Орлине, то е същото. Значи, те предлагат с изключение на Читалище „Зора“.

**Г-н Орлин Дяков /реплика/:** Възможно е, да, но това е ново решение просто и тогава няма нужда да правим разделно гласуване.

**Акад. Христо Белоев:** Точно затова вносителите го предлагат.

**Г-н Орлин Дяков:** Може ли обратно предложение? Правя обратно предложение да гласуваме сега и тогава да излезем в почивка.

**Акад. Христо Белоев:** Така, Иво Пазарджиев. Реплика.

**Г-н Иво Пазарджиев /реплика/:** Уважаеми господин Председател, уважаеми колеги, на господин Димитров, правя реплика. Действително, след като има проблем с това читалище, има нарушена комуникация и аз съм наясно с нея, тъй като в предишния мандат аз съм се срещал с ръководството на читалището и то беше именно във връзка с Биг Бенда тогава, с това, че импредстоеше да бъдат преместени, тъй като не можеха да се помещават в една сграда очевидно с това читалище. Най-добре е действително, както предложи и колегата Орлин Дяков и госпожа Николова да им се даде възможност на тези хора да дойдат да изложат тяхната гледна точка по въпроса и едва тогава ние да приемем отчета, след като има проблем, след като това предизвика дебати. Не виждам какво ви притеснява. Смятам, че това, което пак повтарям, предложиха колегите и Дяков и Николова е разумно. Благодаря ви.

**Акад. Христо Белоев:** Така.Значи това, което беше предложено то на практика става разделно, тъй като приемаме едните, а другото не приемаме, което ми е формулирано и от администрацията, само да го прочета: „Приема отчета за дейността на народните читалища в община Русе, с изключение отчета на Читалище „Зора“.Да, да.Значи, ако не се приеме това… Добре, да ги отделим в две решения. Така, ще го подложа на гласуване по този начин, добре. И има едно предложение госпожо Николова, да попитам за отлагане остава ли? Да де, ама сега ако не го приемете, ще трябва да го дадат на другата сесия. Отлагане на цялата точка. А, отлага на Читалище „Зора“, добре. Значи те са формулирали. Така, да направим ли почивка, за да решим въпросите? Процедура има. Така, добре, процедура за разделно гласуване.Пускаме гласуване. Моля за тишина. То няма как да се угоди на всички нали, ясно е, ама поне да вървим в правилна посока. Така, разделно гласуване. Другата процедура е… „За“, добре. Кашукеева „за“. Другата процедура е на Мариян Димитров, да направим почивка, за да вземем решение как да гласуваме. Нали така беше?Ама той направи такава процедура да направим почивка, за да уточним решенията как да гласуваме.Не, не. Той иска почивката не както си е нормалната, а как да гласуваме да се уточнихме през това. Да гласуваме това дали да направим почивка за уточняване на тези решения. Така, ясно е. Гласуваме. Двете точки ще бъдат. Едната ще бъде приема отчета на читалищата, като не е включено „Зора“, а второто. Така.Ама то пак е… Така, добре. Първо, съобразяваме се с това. Отлага приемането на отчета на читалище „Зора“, което означава, че го изваждаме от… Отлага приемането на отчета на читалище „Зора“. Това е първото решение. Да, отлага. Значи отлага, а не „не приема“, отлага. Пускаме за гласуване.

**КВОРУМ – 49. С 37 „за“, 0 „против“ и 12 „въздържали се“ се прие предложението.**

**Акад. Христо Белоев:** И второто, приема отчета на останалите, на всички останали. Нали те ще бъдат там изредени в точката. Така, гласуваме това. С изключение, да. Ясно стана.

**КВОРУМ – 50. С 50 „за“, 0 „против“ и 0 „въздържали се“ се прие**

**РЕШЕНИЕ № 217**

На основание чл. 21, ал. 1, т. 23 и ал. 2 от ЗМСМА и във връзка с чл. 26а, ал. 5 от Закона за народните читалища, Общински съвет – Русе реши:

1. Отлага приемане на отчета на ВЧ „Зора“.
2. Приема отчетите на Председателите на народните читалища: НЧ "А. Кънчев 1901", НЧ "Христо Ботев 1908", НЧ "Захари Стоянов 1937", НЧ "Г. Бенковски 1937", НЧ "В. Левски 1945", НЧ "Анжела Чакърян 2008", НЧ "Гоце Делчев 2010", НЧ "Стефан Караджа 2018", НЧ "Гюнеш 2012", НЧ "Просвета 1928", НЧ "Св.Св. Кирил и Методий 1924", НЧ "Просвета 1915", НЧ "Пробуда 1901", НЧ "Пробуда 1907", НЧ "Надежда 1908", НЧ "Тома Кърджиев 1873", НЧ "Светлина 1927", НЧ "В. Левски 1928", НЧ "Св. Д. Басарбовски 1902", НЧ "Светлина 1928", НЧ "М. Горки 1928", НЧ "Просвета 1927", НЧ "Напредък 1928", НЧ "Н. Й. Вапцаров 1951", за осъществените читалищни дейности на територията на Община Русе за 2023 г., съгласно Приложение 1, Приложение 2 и Приложение 3.

**Акад. Христо Белоев:** 15 минути почивка. 11:15 е, до 11:30.

***15 минути почивка***

**Г-н Стоян Христов:** Колеги, моля заемете местата си. Колеги, ако обичате да проверим кворума. Колеги, моля регистрирайте се. Колеги… Нямаме кворум още. Да помоля колегите от коридора да влязат. Аз казах. Отново проверка за кворум. Колеги… Не сме всички, виждам аз. Виждам, не е толкова лесно. Да, проверка за кворум. Благодаря, има кворум. Да, продължаваме със следващата точка. Да, преди това има изказване от администрацията, господин Недев.

**Г-н Димитър Недев:** Уважаеми господин Председател, уважаеми общински съветници. Аз си позволих да поискам думата да ви запозная с една много добра новина, тъй като последните няколко седмици и при мене, и при колегите от Отдел „Социални дейности“ и към общинските съветници има доста въпроси от една програма или по-скоро операция „Грижа за дома“. След доста срещи, разговори и писма, току що получихме писмо, че програмата, която касае най-уязвимата група от хора, които са със здравословни проблеми, възрастни хора, трудоустроени, хора, които имат нужда от грижи, програмата „Развитие на човешките ресурси“ в частта си „Грижа за дома“ ще бъде удължена до края на настоящата година. Затова ви моля и всички, които ви разпитват и вас, тъй като имаше доста въпроси общински съветници, това е изключителна важна новина за потребителите на тази услуга. Пак да повторя, че тя ще бъде удължена до 31.12.2024 година.

**Г-н Стоян Христов:** Да, благодаря Ви. Преминаваме към Контролен лист 205.

**Точка 23**

**К.л. № 205 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно кабелно ел. захранване за ПИ 63427.300.39 в м. „Саръ баир“, землище на гр. Русе**

**Арх. Иван Ениманев:** Благодаря. Уважаеми господин Председател, уважаеми общински съветници. Парцеларния план касае техническа инфраструктура на външно кабелно ел. захранване. Предложени са два варианта. При първия вариант общата дължина на трасето е 420 метра, а сервитутната площ е 1 694 квадрата. При втория вариант дължината на трасето е 429 метра, а площта е 1 717 квадрата. Възложителят предлага да се избере първи вариант като по-икономически целесъобразен. Благодаря.

**Г-н Стоян Христов:** Благодаря Ви и аз. Въпроси няма. Преминаваме към гласуване. Добре, разбрах. Ще ни кажете как сте гласували, ще го отбележим. 44 гласували, 43 „за“, един ръчно „за“, предложението се приема.

***Арх. Калоян Тончев гласува ръчно „за“, като в електронното гласуване е отразено „против“ поради грешка от страна на съветника, като реално гласува „за“ и неговия глас е отразен в общото гласуване по-долу.***

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 218**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-6/05.03.2024 г. от Артьом Торосян чрез пълномощник Виктор Неделчев, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – външно кабелно ел. захранване за ПИ 63427.300.39 в м. „Саръ баир“, землище на гр. Русе по първи вариант на трасе.
2. Дава предварително съгласие за утвърждаване на трасе на довеждащата инфраструктура за срок от една година.
3. Решението да се разгласи по реда на чл. 124б, ал. 2 от ЗУТ.

**Точка 24**

**К.л. № 206 Одобряване на подробен устройствен план (ПУП) – План за улична регулация (ПУР) по ул. „Стефан Стамболов“ и ул. „Места“, План за регулация (ПР) на нов кв. 133.1, включващ имотите между улици „Арда“, „Николаевска“, „Места“ и „Стефан Стамболов“ и План за регулация и застрояване (ПРЗ) на ПИ с идентификатор 63427.2.2933 по КККР на гр. Русе**

**Арх. Иван Ениманев:** Благодаря. С плана за улична регулация се създава нова улична регулация от съществуваща 812 през нова 10763 по улица „Стефан Стамболов“ до нова такава точка в уличната ос на улица „Николаевска“. С плана за регулация се обособява нов квартал 133.1 за поземлен имот с идентификатор 2.2933, нов УПИ 1 по имотни граници и улична регулация на улица „Стефан Стамболов“. С плана за застрояване се предвижда ново застрояване със задължителни линии, разположено на 3,30 метра от улично-регулационната линия към улица „Стефан Стамболов“, на 3.5 метра от южната странична регулационна линия, на 3, 5 и 7.21 метра от северната регулационна линия и на 5 метра от източната. Също така на 6 метра от дъно на имота. Застрояването се приема с височина 10 и 15 метра. Само да отбележа, че в законоустановения срок са постъпили възражения, които са неоснователни съгласно закона. Благодаря ви.

**Г-н Стоян Христов:** Благодаря Ви. Заявки за изказвания не виждам. Да преминем към гласуване. Общо 42 гласували, 42 „за“, прието е предложението

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 219**

На основание чл. 21, ал. 1, т. 11 от ЗМСМА, чл. 129, ал. 1 от ЗУТ, във връзка с  
чл. 16а, чл. 110, ал. 1, т. 1, т. 2 и т. 3 от ЗУТ и заявление с вх. №УТ-30-18/06.11.2023 г. от Артур Артюнян, Общински съвет – Русе реши:

Одобрява подробен устройствен план (ПУП) – План за улична регулация (ПУР) по ул. „Стефан Стамболов“ и ул. „Места“, План за регулация (ПР) на нов кв. 133.1, включващ имотите между улици „Арда“, „Николаевска“, „Места“ и „Стефан Стамболов“ и План за регулация и застрояване (ПРЗ) на ПИ с идентификатор 63427.2.2933 по КККР на гр. Русе, както следва:

* Създава нова улична регулация от съществуваща о.т. 812 до нова о.т. 10763 /по ул. „Стефан Стамболов“/ и от нова о.т. 10763 до нова о.т. 10764 /по ул. „Места“/, включваща се в уличната ос на ул. „Николаевска“;
* Образува се нов квартал 133.1, с граници съществуваща и проектна улична регулация за улици „Арда“, „Николаевска“, „Места“ и „Стефан Стамболов“. Образува се нов УПИ I-2933 за ПИ с идентификатор 63427.2.2933 по проектната улична регулация на ул. „Стефан Стамболов“ и по имотни граници;
* За имота се определя устройствена зона „Смесена централна“ (Ц), съответстваща на ОУПО- Русе.
* Предвижда се ново застрояване със задължителни линии, разположено на 3.30м от улично-регулационната линия към ул. „Стефан Стамболов“, на 3 и 5м от южната странична регулационна линия, на 3, 5 и 7.21м от северната регулационна линия, на 5м от източната регулационна линия към ПИ 63427.2.4841 и на 6м от дъното на имота. Застрояването се приема с височина Н=10 и 15м;

Обявление за решението да се изпрати за обнародване в „Държавен вестник“ в 7-дневен срок от приемането му от Общински съвет – Русе.

Решението може да се обжалва в 14–дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 25**

**К.л. № 207 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.153.2358, намиращ се в местност „Караач“, община Русе**

**Арх. Иван Ениманев:** Благодаря. Стандартна процедура. Поземления имот е извън строителните граници в зона „Вилна“. Да се спазват следните изисквания: плътност на застрояване до 40%, интензивност до 0.8, озеленена площ минимум 30% и максимална кота корниз 7 метра. С приложената скица-предложение се предвижда ново застрояване, определено с ограничителни линии разположени на 2 метра от външните имотни граници и на 4 метра от вътрешните. Благодаря.

**Г-н Стоян Христов:** Благодаря. Заявки за изказвания не виждам. Да гласуваме.

**КВОРУМ – 43. С 42 „за“, 0 „против“ и 1 „въздържали се“ се прие**

**РЕШЕНИЕ № 220**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-12 от 27.12.2023г. от Нона Билчева като упълномощено лице на Диян Билчев, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.153.2358, м-ст „Караач“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Вилна зона – „Зона (Ов)“., съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване определено с ограничителни линии на застрояване, разположени на разстояние 2,00 метра от външните имотни граници, и на 4.00 м от вътрешните имотни граници.

Да се съобразят изискванията и условията посочени в съгласувателни писма с рег. №К-EDN-1024#1 от 06.03.2024г. на „ЕРП Север“ АД и Рег.№ К-752#1 от 05.03.2024 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 26**

**К.л. № 208 Одобряване на задание и разрешаване изработване на проект за изменение на общ устройствен план (ИОУП) на Община Русе в обхват поземлени имоти с идентификатори 51679.207.18, 51679.207.19 и 51679.207.20 по КККР на село Николово, намиращи се в местност „Дрибака“, община Русе, като се предвиди устройствена зона- обособяване на Жилищна зона с преобладаващо малкоетажно застрояване – „Зона (Жм)“**

**Арх. Иван Ениманев:** Благодаря. Уважаеми общински съветници, това е процедура по частично изменение на общия устройствен план. Към настоящия момент имотите, за които се променя са с трайно предназначение „горска територия“ и начин на трайно ползване иглолистна гора с площ съответно 5 501 квадрата, 4 077 и 1 000 квадрата. Процедурата оттук нататък е да се предвиди устройствена зона „Жилищна“ с малка височина. Благодаря.

**Г-н Стоян Христов:** Благодаря и аз. Заявки за изказвания не виждам. А, има! Прощавайте, господин Димитров.

**Г-н Мариян Димитров:** Имам въпрос към администрацията. Получихме сигнали от жители на Николово, от еколози, че с този проект става въпрос за унищожаване на десетина декара 100-годишна борова гора, няма саморасли храсти и там други, както беше представено в комисията. Вярно ли е, за да вземем решение как да гласуваме?

**Г-н Стоян Христов:** Господин Ениманев.

**Арх. Иван Ениманев:** Господин Димитров, първо да кажа, че това е градоустройствено изменение. Не знам от къде имате информация за инвестиционни проекти, за нарушаване на горска територия и така нататък и не знам дали Вие сте компетентен орган по тази част. По тази част е Районна дирекция на горите, които вече са с тяхното становище оттук нататък те трябва да кажат това гора ли е, има ли становище, че е такава и оттам нататък започват следващи процедури. Така че, в момента гледаме само и единствено изменение градоустройствено. Нищо повече, зона устройствена. Това е, благодаря.

**Г-н Стоян Христов:** Госпожа Муртезова.

**Г-жа Алисе Муртезова:** Колеги, може би господин Димитров е видял това, което и аз съм видяла и повечето от вас. Преди 2 седмици в медиите беше публикувано на дълго и на широко, какво се предвижда там да бъде построено, след като бъдат изсечени горите.

**Г-н Стоян Христов:** Благодаря. Господин Милков, заповядайте.

**Г-н Пенчо Милков:** Уважаеми господин Председателстващ, колеги. Господин Димитров, госпожо Муртезова, не съм гледал какво е имало в медиите. Главният архитект ясно обясни следното нещо. Всички говорите преди малко господин Иванов каза, децата намалявали и такова. Искаме да се разраства града и населените места. Село Николово и вилните зони преди село Николово, между Русе и Николово се разрастват. Виждате го, строят се къщи и това не е последните години. Местностите „Дрибак“ от 1 до 6 са застроени като квартали на входа на Николово, те не са част от село Николово, а са строени по един порочен начин допуснат в годините преди даже да стана кмет. В земеделска земя са се правили частични ПУП-ве за изменения без да се регулира цялата територия.Нива, земеделска земя и си я купува човека за 500 лева. Тук този общински съвет се е занимавал, господин Станчев и аз даже бяхме съветници тогава, когато за 500 лева тогава се продаваха 500 квадратни метра и се строяха къщи. Сега ние предлагаме друго решение. Това е зона на границата на село Николово, в която не знам какво сте гледали. Става дума за цяла зона, която да се определи за застрояване. Не може един човек или един проект да застрои цяла зона. Отделно, след това тук говорим за градоустройство, изобщо общо да се предназначи, че там може да се строят къщи и тогава ние в момента ще направим правилното, а именно да отредим зона, а не както преди е правено парцел по парцел, парцел по парцел, което може и сега да стане. Закона го допуска, в гора някой си решава да си построи къща. Вие сега като не одобрите това, след това ще се вкарват индивидуални предложения на собствениците на примерно парцели във всяко нещо, във всеки терен, това е допустимо по закон. И тук ние ви предлагаме правилното решение. Цялостно зоната на границите на село Николово да се предвиди за жилищно застрояване. От там вече при следващи решения ваши, от терените ще трябва при първоначална регулация да се отнема за улици, за зелени площи и да регулираме зоната.Това е право на общинския съвет. Изобщо не става в момента за конкретни инвестиционни проекти, които пак ПУП-а ще мине през общинския съвет. Затова ви казвам, дайте да развиваме населените места културно, а не както е било сега на самотек. Някой решил в гората направил си къща, друг решил на нивата, направил си къща. Така е било досега. И за пръв път архитект Ениманев ви предлага цяла зона да се обособи за жилищно застрояване. Ваше е решението. За мен, подкрепете точката.

**Г-н Стоян Христов:** Благодаря. Други изказвания не виждам. Преминаваме към гласуване. Така, гласували 47, „за“ 24, предложението не се приема. Значи да, съжалявам. Приема се, 24 са „за“. Добре, съгласих се.

**Г-н Орлин Дяков:** Колеги, предлагам прегласуване на точката. Вероятно трябва да се случи и това, което говори господин Милков, но там как да го кажа, зеленината ни е също важна.

**Г-н Стоян Христов:** Благодаря. Прегласуване на точката. Така, не е прието. 24 на 24 гласа. Предложението не се приема. 48 гласа.

**КВОРУМ – 48. С 24 „за“, 17 „против“ и 7 „въздържали се“ не се прие предложението.**

**Г-н Стоян Христов:** Така, преминаваме към следваща точка.

**Точка 27**

**Потвърждаване на Решение № 173 по протокол № 7/28.03.2024 г. на Общински съвет Русе**

**Г-н Стоян Христов:** Заповядайте.

**Г-жа Елена Тодорова:** Само ще разясня. Предложението е на председателя на общинския съвет. Касае заповед на областния управител, с която е върнато Решение 173 по Протокол 7 от предходното заседание на Общински съвет - Русе. Върнатото решение касае отдаването под наем за срок от 10 години на спортно игрище по футбол на Сдружение „Футболен клуб Дунав от Русе“. Мотивите на областния управител са свързани с незаконосъобразност на решението, като се твърди, че е следвало да се спазва процедурата по Закона за физическото възпитание и спорта. При подробен преглед на мотивите на заповедта сме установили, че в случая Закона за физическото възпитание и спорта не е приложим, тъй като обекта не е спортен обект. Той не отговаря нито на изискванията на Закона за физическото възпитание и спорта, за да бъде третиран като такъв, като съответно и не е включен в Годишната програма на общинския съвет като спортен обект, а единствено начина му на трайно ползване е за игрище, което е фактическо ползване на имота, поради което по подробно изложени мотиви в предложението се предлага да се потвърди предходното решение на общински съвет от предходното заседание.

**Г-н Стоян Христов:** Благодаря ви. Въпроси имате ли? Заповядайте, господин Димитров.

**Г-н Мариян Димитров:** Господин Председател, за мен тази точка не е докладвана, защото госпожа Елена Тодорова представлява Община Русе и няма как да докладва точката. По върнатата точка има две страни – едната е областния, другата е Община Русе и общинския съвет трябва да вземе решение. Тоест, ние чухме сега становището на Община Русе, ние го знаем. Сега лошото е, че като погледна материала, който е внесъл Христо Белоев, академик Христо Белоев, ами то е копи-пейст на становището на общината. Все пак общинският съвет би трябвало да има юрисконсулт, който тук да ни каже какво мисли, защо така го мисли и да вземем решението, защото предното за тир паркинга вече е в административния съд. Ако и това отиде там, нали все пак някой трябва да носи отговорност за тези юридически консултации, от името на група, няма да ми стигне времето, за тези консултации, за решенията, които ни кара да вземем. Нали това беше по принцип относно докладването на материала. Сега относно самият материал. Тъй като ние имаме предложение това решение да се отмени, след малко ще го внеса този проект за решение. Да обясня защо. Първия аргумент е, че този имот не е бил включен в списъка за спортните обекти, който бил приет, обаче не бил обжалван от областния. Ами тези обекти се включват по целесъобразност, а областния има право на контрол само по законосъобразност, тъй че той няма как да обжалва списъка, кое е вътре, кое не е вътре и защо е вътре. Затова не е обжалвано нали. После нямало подробен устройствен план, защото само той бил доказателство за какво се ползва имота, а това, че го имало там в кадастралната карта, то не било доказателство. Добре де, ама този подробен устройствен план се прави от собственика, а собственикът на имота е Община Русе, не е областния управител. Тъй че това, че Община Русе не е направила подробен устройствен план досега, тя иска да черпи права от собствената си неизправност. И аз не виждам защо това може да бъде аргумент. Колкото това, какъв е имота и кое е доказателство, ами в решението сме записали, че го даваме за футболно игрище и за спорт, тоест то по-голямо доказателство от това за какво е имота, ние не им отдаваме един имот да сеят картофи, нива за картофи, ами им даваме да го ползват за спорт. Какви други доказателства търсим по-силни от това и искате да ме убедите, че игрището, което ще го отдадем под наем, то не е игрище, ама ние ще го отдадем като игрище, което не е вярно. Да, благодаря ви. Внасям проект за решение за отмяна.

**Г-н Стоян Христов:** Добре. Да отпадне точката. Господин Пазарджиев, заповядайте.

**Г-н Иво Пазарджиев /реплика/:** Уважаеми господин Кмет на община Русе, уважаеми господин Председателстващ, колеги общински съветници. Проблемът с тази върната точка беше така обстойно разискван на заседание на Комисията по законност, обществен ред и сигурност и мисля, че там бяха изчерпани всички тези аргументи, които господин Димитров в момента изтъкна. И в случая така отговорно мога да кажа, че господин Димитров не е прав. Затова му правя реплика. На първо място процедурата, кой докладва и кой не докладва. Запознайте се с член 15 от Закона за местно самоуправление и местната администрация и вижте, че дейността на общинския съвет, на кмета на общината се подпомага от общинската администрация, така че няма нищо учудващо и нищо страшно, че Елена Тодорова в случая е подпомогнала председателят на общинския съвет в дейността му.Няма нищо страшно, че неговото становище, Вие се изразихте така с хубавата дума „копи-пейст“, че неговото становище преповтаря това на администрацията, тъй като аз считам, че то е правилно и в случая това е законосъобразното решение, което трябва да вземем. Аз считам, че мотивите на областния управител не са правилни в тази посока. Господин Димитров, явно не разбирате какво е спортен обект по смисъла на Закона за физическото възпитание и спорта и мястото, където се спортува. Ами то по тази логика всяка фитнес зала, всяка зала за танци трябва да бъде спортен обект. Защо не е направен ПУП? Ами, защото собственикът на имота в лицето на общината, на общинския съвет така е преценил. В един по-предходен мандат, не предишния, по-предишния, администрацията на Пламен Стоилов предложи да приемем начална тръжна цена точно за този обект. Помня обекта, тъй като живея наблизо и ежедневно минавам от там.Да приемем начална тръжна цена, тъй като в Наредба 2 няма начална тръжна цена за такъв тип обекти. Приета беше началната тръжна цена и обектът беше отдаден. Според мен в момента, колкото може по-бързо този обект да започне да се ползва отново от гражданите и да генерира приход за община Русе, толкова по-добре. Благодаря ви.

**Г-н Стоян Христов:** Благодаря Ви и аз. Други изказвания не виждам. Има дуплика, господин Димитров.

**Г-н Мариян Димитров /дуплика/:** Господин Пазарджиев, този обект е футболно игрище, тоест спортен обект. Той трябва да му се направи ПУП и да влезе в списъка, за да се отдава по реда, предвиден в Закона за физкултурата и спорта, за да може да има конкурентност, а не да го отдаваме за 10 години на определено дружество, да може да се явят и други дружества, защото освен Футболен клуб „Дунав“, в Русе има и други дружества – „Локомотив“ и така нататък, „Дунав 2014“. Тъй че, ние в момента лишаваме от възможността други спортни футболни клубове да участват в тази процедура за вземане на това игрище. Е, това е това е проблема. Заобикаляме закона. Искаме община Русе да се ползва от собствената си неизправност за това, че не си е свършила работа с ПУП-а и с включването в списъка на спортните обекти.

**Г-н Стоян Христов:** Господин Рачев.

**Г-н Борислав Рачев:** Уважаеми господин Кмете, господин Председател, общински съветници. Господин Пазарджиев, позволете така не забележка, не бива да не сте съгласен с господин Димитров, нали.

**Г-н Стоян Христов:** Господин Рачев, ако обичате.

**Г-н Борислав Рачев:** Господин Димитров, едно питане имам към Вас. Вие познавате ли Закона за физическо възпитание и спорт? Благодаря Ви. Не бързайте да ми отговаряте. На разположение съм. Благодаря ви.

**Г-н Стоян Христов:** Така, господин Милков.

**Г-н Пенчо Милков:** Уважаеми господин Председател, колеги. Реших за себе си дилемата дали да запазвам мълчание след див популизъм или да вземам отношение. Ще вземам отношение, защото хората имат нужда да знаят истината и да се опростява уравнението, когато се приказва да се знае. Непрекъснатото подаване на жалби е с цел спиране на работата на общината и постигането на поставените задачи. Всякакви жалби от всякакъв характер. Включително и от областния управител по повод забавяне на работата и непостигане на поставените от общината задачи. Това е обаче преодолим проблем, защото закона е дал решение и общинският съвет може сега да отстрани тази несправедливост. Това е място, което години наред пустее. И вие сте се загрижил за него, имало други клубове. Тук за всички хора, свързани с Футболен клуб „Дунав“, ясно да кажем, областният управител спира решението за това да ви се предаде обекта, а господин Мариян Димитров подкрепя това решение, за да не се даде. Месец и още години да остава там буренак, пущиняк, за да може ние тук да си упражняват някои хора вербалните способности. Това нещо трябва да спре. И злоупотребата с право на жалба и връщане на решения, което се прави, и дивия популизъм тука в заседанията на общинския съвет. За всички фенове на „Дунав“ ясно да кажем, кой е против даването на това игрище за детската школа. Ясно е, господин Димитров, Мариян Димитров. Така че, предлагам на общинския съвет да вземе решение, с което да потвърди своето решение по най-бързия начин да може да се предаде и там да се изгради комплекс за игра на футбол на деца. По отношение на другите отбори, бъдете спокоен. И за този, на който не знаете името, но отново вземате отношение, Футболен клуб „Левски 2000“, който се намира в дружбите и за „Локомотив“, знам точно колко деца спортуват. Срещал съм се с тях, с родителите, с ръководството на клубовете. Знаем за всяко село, което има селски отбор по футбол и сме започнали и тях да финансираме, господин Димитров. Така че, наистина ви предлагам да спрем с популизма и да потвърдите своето решение, за да отиде имота за детската школа на „Дунав“. Благодаря ви.

**Г-н Стоян Христов:** Господин Димитров, заповядайте.

**Г-н Мариян Димитров /реплика/:** Господин Милков, див популизъм е това, което Вие правите в момента. Кой бил срещу „Дунав“, кой не бил срещу „Дунав“. Аз добре запомних това нещо, то ще влезе в протокола. Ако нещо друго реши административен съд, не ми се сърдете като Ви цитирам след 5-6 месеца или 1 година, защото има такива случаи като оня колан дето го разпъвахте в историческия факултет и обяснявахте, че правото е способ да си защитават хората правата. Не, аз си знам какво беше, едно дело спечелих вече, защитих си правата, а колкото до… Да, станете прав. Обикновено гражданите задават въпроси и съветниците на администрацията, а не администрацията на съветниците. Като ме поканиш на кафе, ще ти отговоря.

**Г-н Стоян Христов:** Господин Пазарджиев, заповядайте. Колеги, ако обичате да се изслушваме. Малко тишина.

**Г-н Иво Пазарджиев:** Уважаеми колеги, уважаеми господин Димитров. Работата на общинския съвет не е някаква шоу програма. Моля Ви да запазим авторитета на тази институция, тъй като в момента рязко той слиза надолу.За колегите мога да кажа, това е един спортен обект, който не е по Закона за физическото възпитание и спорта и от години не се стопанисва от собственика. Имаше период, в който собственика си заплащаше наема, но не го стопанисваше. Впоследствие този собственик на фирмата отиде в чужбина и там се ветрееха едни платнища като айде да не казвам като какво, но не изглеждаше добре. Сега се надявам съвсем скоро този спортен обект да продължи да работи благодарение на нашето решение, с което трябва да си потвърдим решението от предходната сесия и смятам, че трябва да приключим с дебатите. Благодаря.

**Г-н Стоян Христов:** Така, благодаря. Значи, не виждам други изказвания. Имам направено едно предложение за отмяна на решение на Точка 26, което трябва да подложим на гласуване и след това ще преминем към… На господин Мариян Димитров, отмяна на решението по точката за потвърждаване на Решение 173 с Протокол 7 на Общински съвет – Русе. Ами той не иска да се гласува точката, това значи. Да се оттегли точката. Е, това е предложение за отмяна. Сигурно е за оттегляне, уточнете. Така. Да, искат всъщност да се отмени решение. Решението, да, така. Да, подлагам го на гласуване. Точно така, отмяната.

**КВОРУМ – 49. С 5 „за“, 31 „против“ и 13 „въздържали се“ не се прие предложението.**

**Г-н Стоян Христов:** Преминаваме към гласуване на основната точка. Потвърждаване на Решение 173, на Протокол 7.

**КВОРУМ – 49. С 43 „за“, 5 „против“ и 1 „въздържали се“ се прие**

**РЕШЕНИЕ № 221**

На основание чл.21, ал.1, т.24 и чл. 45, ал. 4 и ал. 9, предложение 3-то от Закона за местното самоуправление и местната администрация  и Заповед № 4-95-00-210/12.04.2024 г. Областния управител на Област Русе, Общински съвет – Русе реши:

ПОТВЪРЖДАВА свое Решение № 173, прието по протокол № 7 от заседание, проведено на 28.03.2024 г., както следва:

„На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.11 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от десет години, като спортно игрище по футбол, на Сдружение „Футболен клуб Дунав от Русе“, ЕИК 206224530, поземлен имот – частна общинска собственост, с идентификатор 63427.7.730 по КККР на гр. Русе, с площ 992 кв. м, с начин на трайно ползване – спортно игрище, с административен адрес гр. Русе, ул. Петрохан, предмет на АЧОС №5551 от 09.10.2008 г., срещу заплащане на месечна наемна цена в размер на 350,00 лв. (триста и петдесет лева) без включен ДДС.“

Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването.

**Точка 28**

**Извънредно общо събрание на акционерите на Университетска многопрофилна болница за активно лечение „Канев“ АД**

**Акад. Христо Белоев:** Златомира Стефанова.

**Г-жа Златомира Стефанова:** Уважаеми общински съветници, в Община Русе на 19.04 е получена покана за провеждане на Извънредно общо събрание на акционерите на Университетската многопрофилна болница „Канев“ АД. То ще се състои на 27.05.2024 година от 13:00 ч. и това налага да бъде извънредна точката, тъй като сесията всъщност ще е на следващия ден. Видно от поканата по точки 9 и 10 от дневния ред, общото събрание на акционерите следва да вземе решение за промяна в капитала на дружеството и в неговия устав. В проектите за решение по посочените 2 точки са изписани подробно в приложената към настоящото предложение покана. Увеличението на капитала на търговското дружество е във връзка с предоставени от Министерството на здравеопазването и усвоени от УМБАЛ „Канев“ АД средства за целеви капиталови разходи по 5 договора от 2021-2022 и е в размер на 4 898 120 лева. Според член 17, точка 1 и 2 от Наредба 9 на общинския съвет, представителите на общината в общото събрание на акционерите вземат предварително писмено решение от Общински съвет - Русе при изменение или допълнение на устава на дружеството и намаляване или увеличаване капитала на дружеството. Участието на Община Русе в капиталовата структура на болницата е 10.62% от капитала. Благодаря ви.

**Акад. Христо Белоев:** Изказване, Мариян Димитров.

**Г-н Мариян Димитров:** Уважаеми господин Белоев, имам една молба към Вас. Такива решения за общи събрания, които идват и не могат да минат комисии, просто да не взимаме решения по тях и да предупредите дружествата, в които имаме някакъв дял да изпращат поканите навреме. Така стана с ВиК, сега същият е случаят по това предложение. Тук нито е минавало през комисии икономическа, бюджетна, други комисии, правна и фактически трябва да гласуваме нещо, защото администрацията е решила, че така трябва да го гласуваме. Предупредете нашите там, където има дялове дружествата, че няма да вземаме решения, които не са минавали през комисии и да ги подават навреме. Сега тука има все пак достатъчно време виждам, обаче за ВиК въобще нямаше. Нали, това ми е предложението, нали все пак мисля, че трябва да бъдат коректни към вас. Нашия график е публичен и той се вижда кога имаме заседания. Благодаря.

**Акад. Христо Белоев:** Благодаря Ви. Датата е посочена, кога ще е общо събрание и сесията на общинския съвет следващата е след тази дата. Това налага извънредността на точката. Ако има някакви съображения по това, какво ще се гласува и как ще гласува, е съвсем друг въпрос, но много често се налага на тези дружества, в които има наше участие да влизат като извънредни точки. Те имат начин, по който обявяват своите общи събрания и ред и не винаги това може да съвпадне с графика на заседанията на общинския съвет и едва ли това е много важно. Значи, доколкото може да се съобразява с това, разбира се и ако има време и ако беше след другата сесия, естествено, че щеше да мине по комисии и нямаше въобще да се внася. Изказвания? Биляна Иванова, реплика. Не. Гласуваме точката.

**КВОРУМ – 49. С 44 „за“, 1 „против“ и 4 „въздържали се“ се прие**

**РЕШЕНИЕ № 222**

На основание чл. 21, ал. 2, във връзка с чл. 21, ал. 1, т. 9 от ЗМСМА, във връзка с чл. 226 от ТЗ и чл. 17, т. 1 и 2 от Наредба № 9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съветреши:

Упълномощава представителите на Община Русе в Общото събрание на акционерите на Университетска многопрофилна болница за активно лечение „Канев“ АД, ЕИК 117505556, Алисе Муртезова, Милен Боев, Петя Кашукеева, Пламенка Ангелова и Семра Джиниева да гласуват „ЗА“ по точки 9 и 10 от дневния ред на извънредното Общо събрание на акционерите на дружеството, което ще се проведе на 27.05.2024 г. от 13 часа, в конферентната зала на УМБАЛ „КАНЕВ“ АД, ул. „Независимост“ №2, гр. Русе, а при липса на кворум – на 12.06.2024 г. от 13 часа, на същото място и при същия дневен ред.

**Акад. Христо Белоев:** По точка извън дневния ред, Алисе Муртезова.

**Г-жа Алисе Муртезова:** Господин Председател, господин кмет, уважаеми колеги. Извън дневния ред вземам думата като председател на Комисията по здравеопазване и социални дейности и предлагам да свикаме една работна среща в понеделник 11:00 ч. във връзка с повишаване на заболеваемостта на коклюш в страната. В момента в Русе има много болни ученици, деца в по-ниска възрастова група, но тъй като тестовете са платени и те са около 100 лева, не всеки родител може да си го позволи. Министерство на здравеопазването взеха решение да бъдат изпратени тестове през РЗИ-тата до общопрактикуващите лекари, лабораториите и така нататък. И предлагам на тази среща да поканим РЗИ – Русе, представител на сдружението на общопрактикуващите лекари, ресорният заместник-кмет, съответно общинска администрация, РУО – Русе и може да включим още. Ако предложението ми се приема, моля общинска администрация да изготви уведомителни писма в понеделник 11:00 ч. да организираме срещата. Благодаря.

**Акад. Христо Белоев:** Да, господин Милков. Това е извън дневния ред. Ще вдигате ръка.

**Г-н Пенчо Милков:** Уважаема госпожо Муртезова. Системата ли не работи?

**Акад. Христо Белоев:** Не, то е извън дневния ред.

**Г-н Пенчо Милков:** Уважаеми госпожо Муртезова, уважаеми колеги. В понеделник на оперативка поставих този въпрос като първи за седмицата работната и администрацията е извършила също определена дейност по отношение на този въпрос. Утре имам среща сутринта с директора на РЗИ - Русе по повод две теми. Едната е тази, другата е ларбицидното пръскане на държавата, по повод на което РЗИ - Русе е контролен орган в момента, а не изпълнител на процедурата и за да организираме добре дейността ние правим утре работна среща. Ако прецените, че за утре има възможност и време и приемате да отправим поканата сега след заседанието, за утре дали могат да реагират сутринта 09:00 ч. ни е срещата, ако не - може да е за понеделник приемам също за 11:00, а утре Ви каня Вие да дойдете в 9:00, за да се запознаете, да поставите поне задачи, които те да изпълнят за понеделник за 11:00 ч., което Ви звучи по-разумно за всичките органи, които ще съберем и ние ще ги поканим. Благодаря ви.

**Акад. Христо Белоев:** Да, заповядайте Кашукеева.

**Г-жа Петя Кашукеева:** Уважаеми господин Белоев, уважаеми господин Милков, уважаеми колеги. Сега тази точка наистина е доста ненадейна. За мен е важно първо може би да се разгледа на здравна комисия, да получим становища от РЗИ, да видим, да проследим какви мерки се вземат към момента, тъй като едно такова как да кажа прибързано разглеждане на подобна точка от днес за утре, говори за нещо…

**Акад. Христо Белоев:** Ние разглеждаме тази точка.

**Г-жа Петя Кашукеева:** Да, в смисъл подобно предложение, внасяне от днес за утре означава, че има възможност да се всее паника сред хората. Ние трябва много ясно да обясним на хората, че това не е особено опасна инфекция. Не съм приключила, че това не е особено опасна инфекция, дори болните не се карантинират при коклюш, така че според мен трябва да получим малко повече информация по въпроса преди да вземем такова решение. Благодаря.

**Акад. Христо Белоев:** Ние не вземаме решение. Алисе и след това Пенчо Милков. То аз не трябваше и думата да давам извън дневния ред, но…

**Г-жа Алисе Муртезова:** Но все пак първо да обясня, че това е работна среща. Второ, толкова не е опасно, че всички всяка сутрин говорят как ще обявяваме най-вероятно епидемия, защото наистина родителите нямат възможност голяма част от тях да си платят въпросните 100 лева за тест. Ние никакви решения няма да вземем. Искаме да видим готовността. Искаме да чуем каква е заболеваемостта сред децата. Общопрактикуващите лекари да ни дадат една точна информация, РЗИ да ни каже кога ще предоставят тези тестове. Да, изобщо не е опасно, но просто България е решила, че ще обявява епидемия, не само в нашата страна знаете, има коклюш. Заради това се карантинират цели класове. Не знам дали знаете, че в момента в Русе има карантиниран клас. Да, така както няма карантина.

**Акад. Христо Белоев:** Кметът на общината.

**Г-н Пенчо Милков:** Уважаема доктор Кашукеева. Точно против всяването на паника администрацията и общинския съвет реагира на различни предизвикателства по този начин, като сформира своеворода щабове, в които водещ е органа, който затова ще извикаме РЗИ, защото в тази ситуация ние не може още да кажем, че е криза се явява ние да имаме организирано решение. В тази щабна работа РЗИ ще даде информация, ние ще изслушаме и ще се поставят задачи. Затова Ви каня също, ако желаете да присъствате на утрешната среща, а за понеделник също на срещата, която ще организираме. Благодаря ви.

**Акад. Христо Белоев:** Благодаря. Преминаваме към питания.

**Точка 29**

**Питания**

**Акад. Христо Белоев:** Питане от групата съветници „ПП – ДБ“, благоустрояване на кръговото движение при Дунав мост. Велизар Павлов.

**Г-н Велизар Павлов:** Благодаря Ви, господин Председател. Уважаеми господин Кмет, уважаеми колеги. Питането, което поставяме е свързано с благоустрояване на кръговото движение на Дунав мост. Заедно с питането може да видите някои фотоси на състоянието на кръговото движение, което е точно на входа към България и Русе. В момента пространството във вътрешността на кръга е силно занемарено. На практика там има някаква саморасла трева, бурени, които през по-голямата част от годината са изсъхнали, а през останалото време се оформя често нещо като джунгла и по никакъв начин не отива нито на Русе, нито на България на входа да посрещаме целия свят, както се казва. Тази снимка пък може да видите, някой се е опитал и си е направил огнище. Във връзка с тази грозна картина народният представител Иван Белчев е направил питане до министъра на регионалното развитие и благоустройството. От отговора на министъра, моля за тишина, ако обичате. Който представяме в приложение. Той е приложен към нашето питане, съгласно разпоредбите на Закона за пътищата, при общини с население над 100 000 души, каквато е Русе, Агенция пътна инфраструктура е собственик на участък от път. Посочен е номера на пътя в самото населено място, в рамките на пътното платно от бордюр до бордюр осветлението, зелените площи, оградните съоръжения и други са собственост и ангажимент на общината и се поддържат от нея. С оглед на изложеното считаме, че в най-кратки срокове е нужно община Русе да възложи проектиране за благоустрояване на пространството във вътрешността на кръга, включващо озеленяване, изграждане на поливна система, осветление и други елементи, които да предадат съвършено нов облик. Във връзка с изложеното имаме следните въпроси:

1. Предвижда ли Община Русе възлагане на подобно проектиране?
2. При положителен отговор на първия въпрос, какви са реалистичните срокове за проектиране на последваща и последващата реализация?
3. Какви мерки предвижда Община Русе за временно подобряване на състоянието на вътрешността на кръга на въпросното кръгово движение?

И само като позитивни модели, ако обичате няколко позитивни модели, които са налични в други градове - Стара Загора, Пловдив. Това тука е в Брашов. Виждате как изглежда едно кръгово движение. Това е кръгово движение в Габрово. Това кръгово движение пък виждате колко е красиво е от Словения. Това е в Стара Загора. Благодаря. Очаквам вашия отговор.

**Акад. Христо Белоев:** Заповядай. Да, Здравка Великова.

**Г-жа Здравка Великова:** Добър ден. Уважаеми дами и господа общински съветници.По въпросите, които задава господин Павлов, отговаряме следното. Община Русе не предвижда да прави инвестиционни проекти за благоустрояване на кръговото движение при Дунав мост със следните съображения. Осветление съществува по периферията на кръга и не е необходимо във вътрешния кръг да има втори ред улично осветление. Второто, което е през самото кръгово кръстовище преминават много комуникации. Преминават водопровод 250 милиметра диаметър, 3 броя канали – един 300 милиметра, един 400 милиметра и един 350 милиметра. Преминава топлопровод, преминава оптичен кабел на БТК за оптична свързаност, мисля, че от националната мрежа и 4 кабела 20 киловолта. Това възпрепятства каквото и да е строителство в тази зона. Възпрепятства също и засаждането на растителност, различна от тревната. По тази причина ние там няма как да направим инвестиционен проект. Затова обаче можем да кажем, че с фирма „Паркстрой“ може да се поддържа тази тревна площ, да се правят оборки и да има някакъв по-приличен вид. Това е, което мога да кажа.

**Акад. Христо Белоев:** Да, благодаря.

**Г-жа Здравка Великова:** Ако искате и скица с подземните имам извадена, може да я погледнете.

**Акад. Христо Белоев:** Да, Велизар Павлов.

**Г-н Велизар Павлов:** Ясно. Сега разбираме, че има някакви сложни подземни комуникации. Честно да ви кажа, не съм сигурен, че това е достатъчно убедителен аргумент кръговото движение да бъде в състоянието, в което е в момента. Това е пълен абсурд. Това е голям срам. Значи вие сте професионалисти, вие сте специалисти, вие трябва да предложите някакво решение да се подобри коренно състоянието на кръговото движение. Не може там да има огнище. Не може там да има отворени шахти, не може да има джунгла. Нали има най-различни технологии за нали някакъв райграс там, някакви тревни нали възможности или нещо друго.Да. Надявам се нали това е срам не само за Русе, той е за България. Не може да бъде това нещо в такова състояние. Проучете чужд опит, дайте предложения.

**Акад. Христо Белоев:** Да, кметът на общината.

**Г-н Пенчо Милков:** Уважаеми господин Председател, уважаеми колеги, уважаеми професор Павлов. Взимам думата, за да Ви отговоря и да Ви кажа така. Още повече, че споменахте, че и народен представител се е занимавал с градинката в кръговото. Човек е толкова голям, колкото големи проблеми решава и с колкото големи проблеми се занимава е толкова.Това ли ни е проблемът на кръговото? Че то не може да влезе косачка там от тирове. От колелото, това ли е проблема на Народното събрание да се занимава с градинката? Изслушайте ме, сега ще Ви го кажа. Това ни е най-големият проблем, височината на тревата в кръговото, мизерията. Да Ви кажа ли, че онзи ден бях в АПИ и от 5000 на 6000 на километър стана финансирането от държавата на пътищата републикански в община Русе, ама не го е направил народният представител, а трябваше. Какво сме донесли в този град и сега ще ви кажа. Община Русе е гранична община и за да станат всичките тия хубави неща, които си ги пожелаваме, трябва държавата и нейните републикански пътища да се финансират различно. И това беше срещата в АПИ и това ще се приеме и трябва да се приеме, защото зависи от правителството. Граничните градове да получават много повече от градовете във вътрешността за частта републикански пътища на своя територия, да се плаща по коефициент. В момента сумата е еднаква, независимо дали пътя е в Русе или в Тетевен и аз се боря за това граничните градове като Русе да получат на километър републикански път много повече пари и тогава не само градинки, каквито можехте да снимате и кръговото около „Рига“, можехте да снимате и Американското пазарче, можехте да снимате и площад „Дунав“, можехте да снимате и кръговото на „Тулча“, но не. Ние ще снимаме чуждопоклонничество и отново чуждите градове, защото нашия град има красиви кръгове и ще продължаваме да ги правим и това сте прав, че е грозно, но това е моята борба и го държа грозно, за да си го гледа държавата всеки ден, за това което ни причинява. А пожара е от земеделците, когато запалиха за протеста, който имаха. Ще го почистим и ще го окосим и ще продължаваме през годината, защото сте прав, но с наши ресурси. А тук молбата ми е следната. Народните представители и хората, които са в управление и съветниците, чиито партии са в управление, да привнасят тук средства, да се борят за нашия град, а не само да ни сочат с пръст в Народното събрание да говорят колко ни била грозна градинката на входа на България. Да, грозна е, защото ни сгазват тировете и защото другото кръгово, което го ремонтирахме горе на „Свободна зона“, моментално го сгазиха, изпочупиха бордюрите и това. Аз с това не мога да се справя. Иначе сте прав, трябва да е по-красиво. Здравка обясни защо не можем големи неща да правим други. Ще се опитаме градинката да бъде с наши сили и средства наистина достойна за вход на България. Благодаря ви.

**Акад. Христо Белоев:** Благодаря. Питане от Мариян Димитров. Паметника на Баба Тонка.

**Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя питане относно паметника на Баба Тонка Обретенова. На 27.03.2024 година десетки русенци участвахме във възпоменателна церемония пред паметника на Баба Тонка Обретенова, намиращ се на едноименната улица до Къщата-музей „Баба Тонка“ и почетохме паметта и във връзка със 131 години от смъртта на великата революционерка, един от символите на града ни. На 04.08.1949 година е … къщата на революционера Никола Обретенов, а на 02.06.1958 година в нея отваря врати музеят на името на Баба Тонка Обретенова. В близост до музея на 24.10.1969 година е открит паметник на Баба Тонка. Върху паметника на Баба Тонка Обретенова има изписани само годините на раждането й и на смъртта й, но го няма изписано и нейното име. Това може да заблуди гостите на Русе и по-младото поколение, че примерно е паметник на дъщеря й Анастасия. Те помнят коя е баба им, дали Анастасия не е станала баба. За пръв път поставих този въпрос на заседанието на Общински съвет - Русе на 16.10.2014. През 2015 година по този повод общинският съвет прие промени в наредбата за поставяне на информационни табели пред и върху паметниците и сградите паметници на културата. 10 години по-късно нищо не е направено по този въпрос. Искам да знам на кмета Пенчо Милков следният въпрос. Кога ще бъде поставен надпис или информационна табела до този паметник с името на Баба Тонка Обретенова. Нали специалистите казват, че върху паметника не може, защото има авторски права, ако това е така, нали някъде до него би трябвало да има информационна табела. Благодаря. Къщата е едно, паметника е друго.

**Акад. Христо Белоев:** Да, Ениманев, заповядай.

**Арх. Иван Ениманев:** Благодаря. Уважаеми господин Председател, уважаеми господин Кмет, уважаеми общински съветници, господин Димитров. Сега ще Ви отговоря. Паметника на Баба Тонка е фигурален паметник с архитектурно-скулптурен характер, завършен през 1969 година, чиито автори са скулптура Христо Танев и архитект Паскалев. Съгласно член 14, алинея 1, точка 13, буква „в“ от Закона за културното наследство, министърът на културата или определено от него длъжностно лице от състава на министерството, съгласува инвестиционните проекти за изграждане и поставяне на паметници, монументално-декоративни структури и елементи в публични пространства в урбанизирани територии. Съгласно разпоредбата на член 14, алинея 3 от същия Закон за културното наследство, проектите и инициативите по алинея 1, точка 13, буква „в“ се съгласуват след решение на специализиран експертен съвет по изобразителни изкуства, създаден към Министерството на културата. За поставянето на надпис или информационна табела до визирания паметник Баба Тонка следва да се изработи проект, който да бъде съгласуван по установения ред в Закона за културното наследство. Благодаря.

**Акад. Христо Белоев:** Благодаря. Да, заповядай.

**Г-н Мариян Димитров:** Не оспорвам нито дума от това, което каза архитект Ениманев, обаче въпроса ми е. Не какво трябва да се направи, то какво трябва да се направи е ясно още от 2014. Въпроса ми е, кога ще се направи и кога Община Русе ще прояви инициатива в тази посока? Това ми е въпроса.

**Акад. Христо Белоев:** Благодаря. Марияне, остани на трибуната. Питане от Мариян Димитров относно откриване на отчуждителна процедура.

**Г-н Мариян Димитров:** Така. Уважаеми колеги, уважаеми господин Председател, уважаеми господин Кмете. Правя питане относно започване на отчуждителна процедура. В съответствие с предвижданията на действащия устройствен план, одобрен с Решение 304, прието с Протокол 14 от 19 ноември 2020 година на Общински съвет – Русе за територията, в която попада поземлен имот с идентификатор 63427.6.305 от кадастралната карта на град Русе с адрес квартал „Чародейка Г – Юг“ с площ от 14 852 квадратни метра е предвидена устройствена зона за озеленяване. В община Русе е постъпило на 22 март 2023 година искане от „Нубия“ ЕООД, собственик на имота за стартиране на процедура по принудително отчуждаване на този имот, частна собственост за общински нужди за озеленяване. По реда на Глава 3 от Закона за общинската собственост, Дирекция „Инвестиционно проектиране, устройство и кадастър“ на Община Русе е установила, че попадайки в хипотезата на член 25, алинея 3 от ЗУТ имота подлежи на отчуждаване по реда на член 21, алинея 1 от Закона за общинската собственост. Предвид писмената молба на Община Русе от 25.05.2023 година за избягване на процедирането на отчуждителното производство по Закона за общинската собственост, както и наличието на правна възможност за сключване на споразумение и придобиване на имота от Община Русе чрез доброволно изкупуване по реда на член 21, алинея 4 от Закона за общинската собственост, на 09.06.2023 година дружеството е внесло Доклад за определяне на справедлива пазарна стойност на имота си към дата 31.03.2023 година от независим оценител, възлизаща в размер на 2 985 260 лева без включено ДДС. Предложението на дружество за доброволно договорно уреждане на въпроса за придобиване на имота от Община Русе е внесено за разглеждане на заседание на Комисията по общинска собственост, проведено на 23.08.2023 година и е отхвърлено по целесъобразност, с оглед на факта, че в Годишната програма за управление и разпореждане с имотите общинска собственост за 2023 година имотът не е бил определен за придобиване от Община Русе, включително чрез отчуждително производство и в бюджета не са предвидени средства в размера на оферираната от „Нубия“ ЕООД цена. На 29.01.2024 година предложението на дружеството е внесено отново за разглеждане на заседание на Комисията по общинска собственост и отново е отхвърлено по целесъобразност. В бюджета за 2024 година не са предвидени средства в размер на оферираната от „Нубия“ ЕООД цена. С писмо от 29.09.2023 година дружеството е информирано, че този въпрос ще бъде внесен за разглеждане и произнасяне от Общински съвет – Русе и в случай на отрицателно решение същото ще съставлява индикация за отпадане на нуждата, налагаща отчуждаване на въпросния имот, както и отпадане на намерението на Община Русе да реализира мероприятието, налагащо отчуждаване на имота за озеленяване на квартал „Чародейка Г – Юг“. Искам да задам на кмета Пенчо Милков следните въпроси:

1. Във връзка с озеленяването на квартал „Чародейка Г- Юг“, Община Русе ще отчужди ли този имот или ще го придобие по реда на член 21, алинея 4 от Закона за общинската собственост и кога ще стане това?
2. Кога ще внесете този въпрос за разглеждане и произнасяне от Общински съвет – Русе?
3. Отпаднало ли е намерението на Община Русе да реализира мероприятието, налагащо отчуждаването на този имот, озеленяването на квартал „Чародейка Г – Юг“?

Благодаря.

**Акад. Христо Белоев:** Благодаря. Златомира Стефанова. Димитров, отговора.

**Г-жа Златомира Стефанова:** Уважаеми господин Димитров, във връзка с постъпилото Ви питане и в отговор на поставените въпроси, Ви информирам за следното. За стартиране на отчуждителни производства за имоти, предвидени за озеленени площи, е приложим общият петгодишен давностен срок по член 208 от ЗУТ. Имотът, собственост на „Нубия“ ЕООД попада в границите на УПИ 1 за озеленяване в квартал „Чародейка Г – Юг“, одобрени с Решение 1215, прието с Протокол 44 от 24.01.2023 на Общински съвет - Русе, което е публикувано в Държавен вестник, не е обжалвано в законоустановения срок и е влязло в сила. Което изменя предходния план за регулация на УПИ 1 за озеленяване, спорт и жилищно строителство по плана на град Русе, одобрен със Заповед РД-01-331-06/21.08.2005 на кмета на Община Русе. Законоустановения 5-годишен срок не е изтекъл, а предвиждането на финансови средства е част от сложен фактически състав редом с плана и заедно представляват кумулативни предпоставки, при които може да бъде започнато отчуждителното производство. В Годишната програма за управление и разпореждане на имотите общинска собственост за 2024 имотът на дружеството не е включен за придобиване от Община Русе, включително чрез отчуждително производство и не са планирани съответните средства в бюджета на общината, необходими за обезщетяване на собствениците на засегнатите в устройствения план частни имоти или за придобиване от общината по реда на член 21, алинея 4 от ЗОС. Видях, че имате един въпрос дали ще бъде внесено. Сега то е отхвърлено не само в предния мандат на Комисия общинска собственост, ами е отхвърлено и в този мандат от сегашния общински съвет да закупим частния имот за 3 милиона лева, тоест да го отчуждим. Така че, това само го допълвам.

**Акад. Христо Белоев:** Благодаря. Мариян Димитров.

**Г-н Мариян Димитров:** Госпожо Стефанова, то не е отхвърлено от общинския съвет, а е отхвърлено от Комисията по общинска собственост по целесъобразност и мисля поне така пише във Вашето писмо, което миналата година е изпратено, че ще се внесе за решение от общинския съвет. Това първо. Второ, не ми отговорихте на въпроса Община Русе отказа ли се от мероприятието, налагащо отчуждаването и озеленяването на квартал „Чародейка Г – Юг“, защото то може 5 години да си стои така и по целесъобразност да бъде отхвърлено. Нали тук е спорен въпросът за петгодишен срок, да речем, че сте права. Обаче какви действия ще се предприемат оттук нататък? И ако твърдите, че има решение на общинския съвет, моля цитирайте ми решението и да го намерим в сайта на общинския съвет, защото аз търсих и видях, че такова решение няма. А актовете на Комисията по общинска собственост те са необжалваеми и тук се получава едно изнудване на хората, които притежават тези имоти.

**Акад. Христо Белоев:** Благодаря. Питане от Светлозар Симеонов относно разпределение на работното време на медицински сестри в здравните кабинети в детски градини и училища на община Русе.

**Г-н Светлозар Симеонов:** Уважаеми господин Милков, въпросите са ми следните. Във Ваша Заповед РД-01-27-96 от 01.09.2022 година в Точка 1 сте определили медицинските сестри от Дейност „Здравни кабинети в детски градини и училища“ при община Русе да работят при сменен режим на работа с 8 часа продължителност на работния ден и 30 минути обедна почивка. В Точка 2 в същата заповед е определено за начало и край работното време на смените в здравните кабинети в общинските детски градини и училища поименно. Впоследствие сте издали допълнителна Заповед към Точка 2 от горепосочената заповед. Със Заповед РД-01-332 от 31.01.2023 година като променяте работното време и почивките за храна в определени общински градини и училища. Във връзка с това имам следните въпроси:

1. Колко и кои училища на територията на община Русе са на двусменен режим?
2. В посочените от Вас училища, които са с двусменен режим, от колко часа започват и завършват първа и втора смяна?

**Акад. Христо Белоев:** Благодаря. Енчо Енчев. Симеонов.

**Г-н Енчо Енчев:** Уважаеми господин Симеонов, няма да чета отговора, който Ви предоставям. Три са учебните заведения, които работят на две смени. Това са Средно училище „Христо Ботев“, Средно училище „Васил Левски“ и Средно училище за европейски езици „Свети Константин Кирил – Философ“ - Русе. Съответно СУ „Христо Ботев“ и СУ за Европейски езици се обслужват от двама здравни специалисти медицински сестри, а СУ „Васил Левски“ се обслужва от трима здравни специалисти, които са назначени на щат в общината в Отдел „Здравни дейности“. Съответно работното време на здравните специалисти е както следва: първа смяна от 7:00-12:00 и от 12:30-15:30, с обедна почивка от 12:00-12:30 часа; втора смяна от 10:00-14:00 и от 14:30-18:30 часа, с обедна почивка от 14:00-14:30 часа. Първоначално аз не бях разбрал смисъла на Вашия въпрос, но на почивката тук ние успяхме с Вас да разговаряме и да го уточним и смятам, че няма проблем здравните специалисти втора смяна да идват един час по-късно, за да може да обслужват здравно учебните заведения, докато и последния ученик излезе от тях до 19:30 часа. Това го говорихме преди малко и с господин Димитър Недев, заместник-кметът, който в момента отговаря и за здравните дейности и дори доколкото видях, той възложи това нещо да се обсъди и да се направи. Благодаря.

**Акад. Христо Белоев:** Благодаря. Да, Симеонов.

**Г-н Светлозар Симеонов:** Благодаря за бързата реакция, но да не остане само с обещанието, защото преди две-три сесии господин Милков обеща и възложи също задача на Ваши колеги да обезопасят и да затворят асансьорите, които се намират в кръговото на булевард „Цар Освободител“. Все още асансьорите са отворени, хора влизат, трошат. Така че, да се надяваме, че това обещание този път ще бъде изпълнено. Благодаря.

**Акад. Христо Белоев:** Благодаря. Питане от Деян Герасимов. Открита процедура за подобряване качеството на атмосферния въздух.

**Г-н Деян Герасимов:** Благодаря Ви, господин Председател. Уважаеми колеги, уважаеми господин Милков. На 22 март 2024 година отвори процедура, целяща подобряване на качеството на атмосферния въздух в 6 български общини чрез мерки за справяне с вторичното разпрашаване. Процедурата се реализира по Програма „Околна среда“ 2021-2027, има сумарен бюджет 28 милиона лева с наименование „Зелени мерки в градска среда“ за общините Бургас, Велико Търново, Видин, Плевен, Пловдив и Русе. Тези общини са обект на процедурата, тъй като не отговарят на изискванията на Европейския съюз за нивата на фини прахови частици и са определени като общини с нарушено качество на атмосферния въздух за периода 2017-2021 година. За община Русе определения максимален размер на помощта е 3.5 милиона лева. Въпросите ми в тази връзка са два:

1. Кандидатствала ли е Община Русе по цитираната процедура? При положителен отговор, моля да ми предоставите копия от проектната документация, може и на електронен носител разбира се. При отрицателен отговор, планира ли Община Русе да изготви проектно предложение по тази процедура?
2. Посочете какви мерки се предвиждат и в какъв срок се очаква да бъдат реализирани?

Благодаря ви.

**Акад. Христо Белоев:** Отговора. Златомира Стефанова.

**Г-жа Златомира Стефанова:** Уважаеми господин Герасимов, в отговор на Вашето питане, което е постъпило в общинската администрация на 22 април, Ви предоставям следната информация. По първия Ви въпрос. Към настоящия момент Община Русе не е подала проектно предложение за кандидатстване по описаната процедура. Съгласно обявените насоки за кандидатстване по процедурата, срокът за подаване на проектни предложения е 25.09.2024 четвърта година. При отрицателен отговор, планира ли общината да изготви проектно предложение и така нататък. Община Русе е започнала с подготовка, разбира се за кандидатстването по процедурата още от 2023 година. Към настоящия момент от експерти на общинската администрация извършен преглед и анализ на подходящите терени, в които да се извърши интервенция с цел намаляване на вторичното разпрашаване. Избраните обекти са по протежение на главни пътни артерии, както и междублокови пространства в град Русе. За предвидените терени са подготвени технически задания за изготвяне на технически инвестиционни проекти, които са обявени за провеждане на процедурата за избор на изпълнител. Проектното предложение по процедурата ще бъде изготвено и подадено за кандидатстване в горепосочения срок.

**Акад. Христо Белоев:** Благодаря. Герасимов.

**Г-н Деян Герасимов:** Благодаря Ви, госпожо Стефанова. Разбира се, че аз също видях, че датата е 25 септември. Наясно съм, че предполага определени действия, проектиране и така нататък, за да се подготви разбира се подготовката. Мисля, че в някои от предходните въпроси за кръговото движение си така набелязахме още един подходящ терен. Надявам се, че там също може да бъде изготвен проект. Аз недоумявам това, което господин Милков каза, че трябва да държим състоянието неугледно и грозно, за да го видела държавата. Можем да опитаме по обратния подход. Нека да го направим красиво и приветливо и да кажем на държавата ето вижте, ние със собствени средства и със собствени усилия постигнахме това. Нека сега бъдете така добри да оправите републиканския път и да го поддържате в нормално състояние, за да може гражданите на Русе да не търпят негативите от огромния международен трафик. Благодаря ви много.

**Акад. Христо Белоев:** Да, аз чух накрая на изказването, че ще се поддържат тези площи, въпреки всичко. Нали ще се косят, ще се оправят. Така каза кметът. Да, да, добре. Има разминавания малко, нека се придържаме към нормите. Сега тук едно от името на кмета. Може би господин Кмете, да кажете за тези неща. Подарък за всеки един е това. Да. Малък подарък за всеки един, едно живо растение, за което да се грижим. Да, питане от групата общински съветници „Продължавам промяната - Демократична България“ относно изграждане на общинския буферен паркинг. Герасимов.

**Г-н Деян Герасимов:** Благодаря Ви, господин Председател. Уважаеми колеги, да направя трети опит да получа отговори на въпросите си. Трета сесия наистина.Така, директно минавам на въпросите, тъй като аз почти ги наизустих, но все пак ще ги изчета.

1. Защо за изграждане на общинския буферен паркинг не е използвано лицето на имота откъм булевард „България“, което би улеснило съществено достъпа до него, а вместо това новоизграденият паркинг е залепен до вече съществуващият буферен паркинг, опериран от фирма „Тир паркинг – Русе“ ООД?
2. Изградена ли е самостоятелна пътна инфраструктура за достъп на тирове до паркинга? Периодът до въвеждане в експлоатация на общинския буферен паркинг, използван ли е същият за паркиране на тежкотоварни автомобили?
3. Защо пред така наречения вход на паркинга е разчертана маркировка и са предвидени паркоместа, които биха го запушили, ако бъдат използвани? Защо маркировката е полагана няколко пъти, а оградата на паркинга е рязана и заварявана видно и констатирано при посещението на общински съветници на място?
4. Защо липсва изградена ограда между паркинга, който се оперира от „Тир паркинг – Русе“ ООД и общинския такъв, при положение, че нямат нищо общо и все още не са минали тръжните процедури за отдаване под наем на общинския буферен паркинг?
5. Защо положената маркировка на територията на общинския буферен паркинг следва логически тази на съседния частен паркинг, при положение че нямат нищо общо?
6. В експертната оценка, която беше основа за определянето на началната тръжна цена за общинския буферен паркинг е посочено, че на територията на паркинга са изградени два броя санитарни преместваеми контейнери и един брой павилион за охрана, които липсваха при посещението на общински съветници. Къде се намират въпросните съоръжения, които са задължителна част от техническата спецификация и предмет на договора за изпълнение?
7. Какво наложи двойното увеличение на цената, определена от Община Русе за изграждането на двата съседни паркинга? В случаят с оперирания от „Тир паркинг – Русе“ ООД цената възлиза на около 158 000 лева за декар, а за общинския на около 319 000 лева за декар.
8. Кога е стартирала проверката за незаконен строеж на територията на настоящия общински буферен паркинг? Какво е установено, кои институции са сезирани и кога е прекратена? Установен ли е извършител и какви административно-наказателни мерки са предприети от страна на Община Русе?
9. Община Русе давала ли е съгласие за поставяне на логото на общината на обслужващия пункт на „Тир паркинг – Русе“ ООД?

Благодаря ви.

**Акад. Христо Белоев:** Елена Тодорова.

**Г-жа Елена Тодорова:** По отношение на зададените въпроси. Първия въпрос, защо за изграждане на общинския буферен паркинг не е използвано лицето на имота? Следва да се отбележи, че изборът на местоположение е въпрос на проектантско решение, което има както обективни, така и субективни предпоставки. При изработването на проекта е взета предвид съществуващата денивелация на терена, както и необходимостта с оглед безопасният престой на тежкотоварни МПС същите да бъдат отделени от платното за движение. По втория въпрос за самостоятелната пътна инфраструктура за достъп на тирове до паркинга, необходимата пътна инфраструктура за достъп на тирове до паркинга е изградена. По отношение на третия въпрос за периода на въвеждане в експлоатация и дали паркинга е използван за паркиране на тирове. В периода до въвеждане в експлоатация на общинския буферен паркинг същият не е използван за паркиране на тирове. Установени са самоволни настанявания в имота, за което са предприети мерки по преустановяването им. Следващият въпрос, който е свързан с входа на паркинга, следва да се посочи, че на паркинга е създадена организация за движение, която също е част от проектантското решение, като не може да се твърди, че същите биха го запушили. Разчертаните паркоместа ще бъдат използвани при необходимост и с оглед възможностите за това. По следващия въпрос за полагането на маркировката и оградата.Отговорът е, че се касае за грешка на строителя, която е отстранена преди приемане на обекта с оглед съответствието му с инвестиционния проект. По отношение на въпроса за липсата на изградена ограда между паркинга, който се оперира от „Тир паркинг – Русе“ и общинския такъв, следва да се посочи, че по имотната граница между двата паркинга е изпълнена ограда от името и за сметка на „Тир паркинг – Русе“ ООД. По отношение на положената маркировка и следва ли тя логически тази на съседния частен паркинг? Положената маркировка на общинския буферен паркинг не следва логически тази на съседния паркинг, доколкото в буферния паркинг, собственост на „Тир паркинг – Русе“ ООД по границата му с общинския буферен паркинг е изпълнена вътрешна транспортна алея. Там няма паркоместа. По отношение на експертната оценка и павилионите, следва да се посочи, че се касае за преместваеми обекти, които се поставят, а не се изграждат, като същите в момента не се намират на съоръжението с оглед необходимостта от предпазването им от вандалски прояви, поради липсата на охрана.По отношение на цената за изграждане на двете съоръжения. Община Русе не разполага с информация за стойността на строителството на паркинга, изпълнен от „Тир паркинг – Русе“ ООД, доколкото ние не сме били възложител на подобно строителство. По отношение на цената за изграждане на общинския буферен паркинг, същата е в размер на 257.46 лева без ДДС за квадратен метър или 257 459.70 лева на декар, което не съответства на посочената от Вас сума във въпроса. По отношение на стартиралата проверка за незаконен строеж. Същата е стартирала на 11 септември 2023 година, като е установено, че в имот с посочен идентификатор е изпълнен паркинг и асфалтов път. Сезираните институции освен Община Русе са ОД на МВР - Русе и Регионална дирекция за национален строителен контрол. Установен извършителят на строителството, който е отстранил констатираните нарушения за своя сметка. По отношение на последния въпрос, Община Русе, давала ли е съгласие за поставяне на логото на общината на обслужващия пункт на „Тир паркинг – Русе“ ООД. Макар Община Русе да не е давала изрично съгласие за ползване на логото и, не е налице противопоставяне или пречка за използването му, доколкото същото не се използва за политически и религиозни послания, съгласно член 75 от Наредба 17 за символиката на Община Русе.

**Акад. Христо Белоев:** Благодаря. Така, и следва последната точка. Изказване, питане от Тодор Савов.

**Точка 30**

**Изказване на Тодор Савов**

**Г-н Тодор Савов:** Уважаеми общински съветници, уважаеми господин Председател, уважаеми господин Кмете. Правя питане относно неработеща чешма в землището на квартал „Средна кула“. В землището на квартал „Средна кула“ във Вилна зона „Комусчия“ в района на ловното стрелбище от десетки години има съградена чешма, която се захранва по гравитачен път и не е свързана с водопроводната мрежа на ВиК - Русе. Преди няколко години тази чешма работеше с намален дебит, а последната година напълно спря да тече, което се дължи най-вероятно на запушена тръба. Много жители на квартал „Средна кула“ и млади семейства с деца си правеха разходки до чешмата. Тяхното желание е тази чешма да се възстанови. Това предложение се подкрепя не само от живущите там, а и от много русенски граждани, тъй като те смятат, че подобна инициатива ще допринесе мястото да стане по-приятно за почивка и разходка. По този повод искам да задам въпрос на кмета Пенчо Милков. Кога Община Русе ще възстанови чешмата във Вилна зона „Комусчия“ и кога ще го ще бъде облагороден района около чешмата? Благодаря ви за вниманието.

**Акад. Христо Белоев:** Благодаря. Отговорът да получите. Първото писмо е за отлагането и второто е отговора. Да, заповядайте, госпожа Великова.

**Г-жа Здравка Великова:** Уважаеми дами и господа общински съветници, служителите в Отдел „Инфраструктура и инвеститорски контрол“ извършиха проверка и оглед на място на визираната чешма. Установено е, че тази чешма се захранва с каптажна вода, която не е вързана с уличен някакъв водопровод и просто е станало пресъхване на извора, който захранва тази чешма. На място колегите са установили, че са направени шурфове, такива изкопи, за да се търси трасето на тръбата, за да се открие къде е източника на извора, но това нещо не е установено. Освен това, с джипиес координати сме се помъчили да установим в кой точно имот се намира тази чешма и по двата метода, които са използвали колегите, е установено, че са или в имот, който е публична държавна собственост горска територия, където ние няма как да строим или се намират в имот, който е частна общинска собственост земеделска територия за пасище, тоест ние в пасище също няма как да извършваме такава дейност. Затова Община Русе не може да предприеме засега никакви действия по изграждане строителство на ново захранване на тази чешма. Освен това считам, че ползването на вода, която е с неустановени характеристики от гражданите е опасно. Нали докато не се установи, какво консумират. Това е отговора.

**Акад. Христо Белоев:** Да. Имате ли нещо да допълните?

**Г-н Тодор Савов:** Да, благодаря. Ние сме се опитвали да намерим тръбата. Водата е била годна за пиене до последно, доколкото твърдят всички хора, нали, които са я ползвали така или иначе. В крайна сметка това е чешма, нали. Мисля, че е хубаво да работи. Не знам, така си мисля.

**Акад. Христо Белоев:** Благодаря. И кметът на общината, господин Милков.

**Г-н Пенчо Милков:** Господин Савов, благодаря Ви за въпроса, за това, че изчакахте да минат всички други точки на общинския съвет. Формалният отговор заместник-кмета Ви го каза като инженер. Ние нямаме право в ливада, дори и да е общинска или в държавна собственост да извършваме строителни дейности. Неформално и аз Ви предлагам да продължим след сесията комуникацията си, има в другите села хора, към които сме се обръщали, защото възстановихме чешми в Николово, в Долна Абланово, в Тетово, възстановени са чешми. Има граждани със специфични умения и знания. Евентуално да помолим и тях, макар да не са от „Средна кула“, защото опитали са колегите. Ние не можем да намерим последното място, до което има вода. Нали на каптаж събирала се е вода, тя е пресъхнала. Да направим последен опит с хора, които на друго място са възстановявали чешми. Това е последното, което мога да кажа, за да видим нали може ли да се помогне на мястото. Това е от човешка гледна точка. Благодаря ви.

**Акад. Христо Белоев:** Да, благодаря. Поради изчерпване на дневния ред, закривам заседанието. Всичко добро, приятен ден.

**ИЗГОТВИЛ: ПРЕДСЕДАТЕЛ:**

**/Йоанна Гочева/ /акад. Христо Белоев, дтн/**